Adakah Makhluk Asing Benar-benar Wujud?

Pada bulan September 2015, ahli astronomi telah mengkaji pancaran cahaya sebuah bintang bernama KIC 8462852. Dibandingkan dengan saiz KIC dan planet-planet sekitarnya, bintang tersebut mempunyai saiz yang jauh lebih besar.

Namun, saintis dapati gangguan cahaya yang berlaku pada KIC sangat tinggi iaitu sebanyak 22%. Perkara ini tidak pernah berlaku sebelum ini.

Perkara ini mendapat liputan meluas dalam kalangan media-media Barat kerana terdapat saintis yang berpendapat, kemerosotan melampau ini mungkin disebabkan suatu tamadun asing yang wujud di luar sistem solar kita.

Ya, pastinya terdapat alasan lain yang kurang sensasi dari alasan makhluk asing. Terdapat saintis yang menyanggah idea tersebut, sebaliknya ia disebabkan oleh lintasan komet di angkasa raya.

Namun, ia tidak dipersetujui oleh Bradley Schaefer daripada University of Louisana State. Setelah membentangkan data-data, beliau mendakwa penurunan tersebut bukannya perkara yang abru sahaja berlaku, sebaliknya telah berlarutan sejak 100 tahun yang lepas.

Menurut kiraannya, sebanyak 650,000 komet diperlukan pada waktu ini bagi menyebabkan penurunan sebanyak 22%.

Kajian berkenaan makhluk asing bukan perkara baru dalam tamadun manusia. Sejak tahun 1960 lagi seorang ahli astronomi bernama Frank Drake telah melakukan eksperimen pertama di Search for Extraterrestrial Intelligence bagi menjejaki makhluk asing yang mungkin wujud selain manusia.

Namun, sejak daripada tahun tersebut hinggalah kini, tidak ada sebarang penemuan yang berjaya di temui oleh saintis-saintis di SETI.

Usaha menjejaki makhluk asing kini bakal berubah apabila pada 2016, seorang jutawan Russia, Yuri Milner telah melabur sebanyak 100 juta USD bagi membiyai projek-projek memburu makhluk asing sekaligus menjadikan ia sebuah pelaburan terbesar pernah berlaku dalam sejarah manusia.

Projek tersebut bernama Breakthrough Listen dan akan dijalankan selama 10 tahun dan mendapat kerjasama daripada seorang ahli kosmologi terkenal bernama Stephen Hawking.

Projek ini akan menggunakan dua teleskop radio terbesar di bumi iaitu Green Bank Telescope di Amerika Syarikar dan Parkes Telescope di Australia.

Teleskop-teleskop ini akan menjadi 50 kali ganda lebih sensitif daripada sebelumnya dan bakal mengawasi berjuta-juta bintang dan 100 galaksi terdekat dari sistem suria.

Sebarang pergerakan pesawat-pesawat asing yang mungkin berterbangan di sekitar 1,000 bintang terdekat dari bumi pasti akan dikesan oleh teleskop-teleskop ini kelak.

Mengetahui betapa besarnya pelaburan yang di buat oleh Milner membuatkan kita sedar, betapa jauhnya manusia telah pergi bagi menjejaki kehidupan asing selain manusia di alam ini.

Ia bukan pelaburan yang sia-sia kerana saintis telah pun pastikan terdapat 2,000 buah planet di luar galaksi bima sakti yang mempunyai tamadun asing padanya.

Di dalam galaksi bima sakti sendiri, kemungkinan terdapat 60 bilion planet yang sesuai di duduki hidupan di mana mungkin terdapat hidupan asing di planet-planet tersebut.

Namun, sebuah pertanyaan perlu dijawab, jika manusia benar-benar menjumpai tamadun asing ini apakah langkah kita yang seterusnya? Persoalan ini perlu dilihat dari mula iaitu jika isyarat pertama berjaya dikesan. Apa perlu dibuat?

Jika isyarat pertama dikesan, pertama sekali menolak kemungkinan ia adalah isyarat daripada makhluk asing. Selepas itu, adakah isyarat tersebut boleh diulang? Jika isyarat tersebut hanya terima sekali sahaja, maka susah untuk justifikasi dengan sebarang hidupan makhluk asing.

Perkara ini mungkin boleh mengingatkan kita kepada signal “WOW!” yang diterima oleh saintis pada bulan Ogos tahun 1977. Pada tahun tersebut, saintis menerima ledakan gelombang radio yang berkekalan selama 72 saat.

Bahkan, isyarat tersebut sangat hampir dengan frekuensi yang dipercayai oleh penyelidik SETI akan digunakan oleh makhluk asing untuk berkomunikasi dengan manusia.

Apabila ahli astronomi bernama Jerry Ehman menerima versi cetakan daripada isyarat tersebut di Ohio, beliau menulis di tepinya perkataan “WOW!” menggunakan pen merah.

Namun, selepas daripada peristiwa tersebut, tidak ada lagi sebarang isyarat baru yang serupa diterima oleh ahli-ahli saintis. Sekali sahaja isyarat yang diterima tidak boleh dijadikan alasan ia datang daripada makhluk luar.

Justeru, isyarat tersebut boleh didedahkan kepada saintis lain untuk dianalisis. Namun, jika isyarat tersebut berulang dan berkemungkinan besar dihantar oleh hidupan asing, maka menurut SETI, maklumat tersebut perlu segera dilaporkan kepada Setiausaha Agung PBB.

Isyarat tersebut akan dilindungi dan sebarang respon balas daripada saintis adalah dilarang melainkan konsensus di peringkat antarabangsa telah dijalankan bagi membenarkan sebarang respon isyarat di buat semula bagi pihak bumi.

Perincian mengenai penemuan tersebut akan segera dihebahkan kepada media-media perdana dan individu yang menemui isyarat tersebut dikehendaki memaklumkan sendiri secara langsung kepada penduduk bumi.

Namun, sama ada manusia perlu memberikan respon atau tidak, ahli astronomi telah bercanggah pendapat mengenainya. Sebahagiannya bersetuju, manakala sebahagian yang lain mebantahnya.

Malah, Stephen Hawking sendiri merupakan antara ahli kosmologi yang menentang sebarang mesej dihantar ke mahluk asing jika manusia menerima isyarat mereka kelak.

Persoalan seterusnya ialah, jika isyarat diterima bagaimana manusia di bumi dapat membuat interpretasi kandungannya? Makhluk asing tidak bercakap menggunakan bahasa Inggeris atau mana-mana pun bahasa yang digunakan oleh manusia di bumi!

Yep, memang betul tidak munasabah makhluk di luar bumi boleh berkomunikasi menggunakan bahasa manusia di bumi. Oleh itu, simbol matematik mungkin adalah alternatif yang boleh dipakai untuk melakukan komunikasi di antara makhluk angkasa raya.


Kopi Americano Bantu Amerika Tundukkan Keangkuhan Jerman

Kopi ialah minuman penting masa peperangan. Ia menjadi minuman popular di eropah selepas Turki Uthmaniah meninggalkan jajahannya di sana. Pengunduran Turki daripada wilayah barat telah meninggalkan berguni-guni biji kopi. Dari sini, mereka berkenalan dengan minuman hitam yang dulu pernah diharamkan gereja. Hari ini, meski barat bukan negara asal biji kopi, jenama café terkemuka mereka megah di pelusuk dunia.

Lagi-lagi ketika Perang Dunia ke-2, Trench warfare menuntut askar berjaga mengawasi kubu berparit sepanjang malam. Tak nak bagi tido, diorang buat apa? Minum kopi la.

Masa ni la muncul Americano. Americano pulak bukan air yang dibuat Amir-reka (Amir Raja Lawak). Tak.

Dipanggil Americano pasal askar Amerika yang sampai ke Eropah dan mendarat di Normandy masa tu tak tahan dengan kopi gaya eropah. Teknik bru Perancis yang berevolusi dari budaya Turki dikatakan terlalu pekat untuk askar Amerika. Jangankan diorang, kita kalau tak biasa dengan kopi pun boleh terkebil-kebil kalau pahit kaw-kaw.

Jadi apa diorang buat? Mat Saleh ni pi campur kopi pekat dengan air putih. So dari tangan orang Amerika, terciptalah Americano.

Campuran Espresso baik single atau double shot dengan 455 ml air putih berjaya menghasilkan kopi Americano.

Lagi satu untuk noobies, agak-agak kopi tu pahit sangat, tambah je air nyah. Kalau tawar, tambah la pati gula kat kaunter cafe. Biasa staff bagi free je.

Tapi untuk bangsa terpaling kopi, nak tambah gula tu malu juga la.

Buku Perang Dunia Kedua dah habis. Tapi korang yang suka buku-buku peperangan ni dijemput beli PERTEMPURAN DI HUTAN. Buku ni ditulis wira negara kita sekarang dah dijual kat Shopee: https://bit.ly/PertempuranHutan


Cinta Yang Appologetik

Aku ada seorang kawan yang disukai oleh seorang perempuan. Kawan aku suka juga pada perempuan itu, cuma tak mahu lebih daripada kawan. Aku rasa dia tak mahu disakiti lagi sebab dia pernah gagal dalam percintaannya sebelum ini.

Masa perempuan itu menyatakan hasrat hati, kawan aku itu tak terus terima. Tapi bila mereka dah selalu bermesej dan rapat, lama-lama mereka bercinta sampai sekarang.

Dalam percintaan, gaduh-gaduh itu benda biasalah. Kadangkala kawan aku rasa jengkel (annoying) dengan sikap kekasihnya. Biasalah perangai budak-budak sisi perempuan.

Dalam percintaan, kita akan fikir diri kita sudah cukup matang dan dewasa untuk hubungan yang serius. Tapi hakikatnya, kita akan sentiasa berperangai kebudak-budakan terhadap pasangan masing-masing. Sebab itu kita mudah sensitif dan terasa dengan sikap pasangan.

Sampaikan dia rasa dia nak tinggal saja perempuan itu. Kadangkala bila berborak dengan kawan aku itu pun, dia kata kekasih dia tak penting mana pun. Dia siap kata kata perempuan boleh buat apa?

Yang hairannya, kawan aku tetap dengan perempuan itu sampailah sekarang. Dan kawan aku tak main-mainkan pun perempuan itu. Cuma, dia tak mahu komited sangat.

Kawan aku pernah cakap, antara sebab dia tak mahu tinggalkan kekasihnya sebab dia rasa kasihan. Aku tak pasti rasa kasihan pasal apa. Tetapi itulah hubungan cinta atas dasar kasihan.

Perempuan itu pula, walaupun selalu sakit hati dengan kawan aku, dia tetap tak berputus asa dengan kawan aku. Merajuk dan jengkel kejap-kejap, dia akan datang semula. Sasuke dan Sakura pun begitulah. Sasuke ini tak menerima apa-apa rasa cinta daripada sesiapa pun. Sebabnya ada kaitan dengan Itachi.

Sasuke sangat sayangkan dan rapat dengan Itachi. Sampaikan bayi Sasuke akan berhenti menangis apabila Itachi mendukungnya. Bila Itachi bunuh seluruh bangsanya sendiri, Sasuke rasa dikhianati cintanya. Dia rasa kecewa dan murung sepanjang dia membesar.

Sebab itu dia tak peduli sangat dengan pengiktirafan sesiapa pun sebab dia tak mahu disakiti lagi. Tambahan lagi, Sasuke ada matlamat dia lebih besar. Dia sedar Sakura jatuh cinta padanya. Tapi dia rasa perasaan Sakura itu tak penting dan Sasuke tak dapat nak komited terhadap perasaan itu. Malah, Sasuke sendiri rasa Sakura orang yang jengkel.

Sampai episod klimaks pun, Sasuke masih anggap Sakura seorang yang jengkel. Yang peliknya Sakura ini, walaupun disakiti, dia tetap tak berputus asa dengan Sasuke.

Pada awalnya cinta Sakura terhadap Sasuke memang agak ‘superficial‘, dan cenderung pada tarikan seksual. Tapi bila watak Sakura berkembang, kita nampak Sakura betul-betul menanam rasa cinta yang jujur walaupun Sasuke perangai macam lahanat.

Macam mana Sasuke tiba-tiba kahwin dengan Sakura, ada kisahnya dalam novel ringan. Kalau kau baca novel itu, sikap Sasuke terhadap Sakura memang bertambah baik, cuma perasaan cinta itu agak kurang kelihatan. Sasuke selalu minta kirim maaf kepada Sakura melalui Naruto sewaktu berkelana.

Cuma, pada pendapat aku, Sasuke menerima cinta Sakura mungkin atas dasar  terima kasih kerana tidak berputus asa padanya. Mungkin juga atas dasar kasihan.
Mudah cerita, cinta atas dasar apologetik. Ada perasaan penyesalan kerana bersikap celaka terhadap Sakura. Ada perasaan sedih kerana melayan Sakura macam sampah.

Sasuke mungkin macam kawan aku. Ada sedikit perasaan peduli dan mahu melindungi, tapi atas dasar kawan dan juga kasihan. Bukannya cinta yang jujur seperti Naruto dan Hinata.

Tapi mana-mana pun, bagi aku, walaupun atas dasar apologetik, cinta macam ini tetap utuh kerana masing-masing tidak mengharapkan jangkaan (expectation) daripada pasangan sendiri.

Buddha sendiri kata sebab kita menderita adalah kerana tersangkut (attach) dengan kehendak dan jangkaan. Kalau kita bebaskan diri daripada perkara-perkara itu, kita akan lebih tenang.

Sakura tak mengharapkan jangkaan lebih-lebih pada Sasuke kerana dia menerima diri Sasuke seadanya. Sasuke pun memang tak berikan kehendak yang berlebihan kepada Sakura.

Sasuke pun menerima keadaan Sakura seadanya walaupun atas dasar kasihan. Tapi itu pun bukan benda buruk pun, kan?

Lama-lama cinta yang jujur akan terbentuk dan lahir dengan sendiri.


Hikayat Tengkorak Kering Boleh Berkata-Kata: Kisah Nabi Isa A.S

Hikayat Tengkorak Kering Boleh Berkata-Kata ni aku rasa antara manuskrip Melayu yang paling jarang sekali dibicarakan.

Hikayat Jumjumah, atau dinamakan juga Hikayat Tengkorak Yang Boleh Berkata-Kata.

Ia kisah hikayat Melayu yang diterjemahkan dalam banyak bahasa, namun kita jarang dengar akan kewujudannya.

Ia kisah bagaimana Nabi Isa memohon kepada Allah agar menghidupkan kembali tengkorak yang dijumpainya dan atas mukjizat baginda dan izin Allah, ia hidup.

Tengkorak itu adalah Raja Jumjumah, seorang raja yang memiliki kekayaan dan kenikmatan dunia yang melimpah ruah, mentadbir segenap Syam (Syria) dan Mesir serta semua jajahannya.

Nabi Isa meminta raja tersebut menceritakan kembali keadaannya semasa hidup, ketika menemui ajal dan seksaan alam barzakh.

Raja Jumjumah itu bercerita tentang bagaimana baginda jatuh gering selepas pulang dari berkelah bersama ahli istana dan rakyat jelata. Selepas tujuh hari baginda gering, malaikat maut datang berbisik hendak mencabut nyawanya.

Di sepanjang hidupnya, Raja Jumjumah sentiasa bersedekah dan berlaku baik kepada anak yatim, fakir miskin dan ibu tunggal. Namun baginda menyesal kerana menerima seksaan azab oleh Allah kerana meninggalkan solat, sekalipun banyak melakukan kebaikan lain di dunia.

Di akhirnya, baginda mangkat dalam penyesalan dan seksaan Allah di alam barzakh. Raja Jumjumah dihidupkan kembali apabila dipanggil malaikat atas perintah Allah untuk kembali hidup dan menceritakan kisah dan teladannya kepada Nabi Isa di kemudian hari.

Moralnya, solat itu tiang agama dan paling utama sekali sebagai orang Islam. Amalan kebaikan lain hanya akan menjadi pemberat apabila dikerjakan solat, tanda kita sebagai hamba Allah, baik kau seorang raja, nabi apatah lagi kita rakyat biasa.

Hikayat ni ada 6 versi, dekat PNM ada, dekat SOAS pun ada.

Tapi inilah cover dia yang paling de.ath metal minum darah kelawar dengan se.mbe.lih kambing atas stage sekali yang aku jumpa


Apabila Taiwan Mengiktiraf Perkahwinan Sejenis…

Semalam, Taiwan menjadi ‘negara’ ke-25 yang membenarkan perkahwinan sejantina (atau sejenis).

Kalau tengok kat peta, Mexico dan UK pun membenarkan perkahwinan sejantina, tapi hanya di peringkat wilayah, bukan di peringkat kebangsaan. Di UK, Northern Ireland yang budayanya lebih konservatif masih belum mengiktiraf perkahwinan sejantina.

Taiwan ialah sebuah negara ‘de facto’, bukan negara ‘de jure’. Dari 193 negara ‘de jure’ yang menganggotai Pertubuhan Bangsa-Bangsa Bersatu (UN), hanya 24 saja (12%) yang menerima perkahwinan sejantina.

Jadi soal LGBT dan perkahwinan sejantina bukanlah nilai sejagat. Kalau kita tengok kat peta, sangat jelas perkahwinan sejantina ni mewakili nilai dari peradaban mana. Semua adalah negara Protestan/Katolik yang telah mengalami proses ‘sekularisasi’ yang lengkap.

Sekularisasi yang lengkap bermaksud bukan saja institusi negara disekularkan (memisahkan agama dan negara) malah budaya dan nilai masyarakat turut disekularkan. Di negara-negara Protestan/Katolik yang budayanya masih konservatif (seperti Chile, Peru, Poland), pengiktirafan perkahwinan sejantina masih ditentang oleh majoriti.

Tiada satu pun negara dari kalangan negara Kristian Ortodoks (Rusia, Belarus, Armenia, Georgia dan lain-lain) yang menerima perkahwinan sejenis kerana Kristian Ortodoks ni jauh lebih konservatif berbanding Protestan dan Katolik, disebabkan mereka tak pernah mengalami Reformation dan Englightenment seperti di Eropah Barat.

Balik kepada Taiwan, macam aku pernah tulis pada tahun lepas (https://www.thepatriots.asia/taiwan-tolak-perkahwinan-sesama-jenis/), Taiwan basically negara yang agak konservatif. Referendum November 2018 menunjukkan 72% pengundi menolak perkahwinan sejantina, peratusan yang lebih tinggi berbanding hasil pungutan suara tahun 2016 yang menunjukkan 43% penduduk Taiwan menolak perkahwinan sejantina.

Tapi Presiden Tsai Ing-wen dari Democratic Progressive Party (DPP) masih nak ‘bulldoze’ perkahwinan sejantina menerusi rang undang-undang ‘Enforcement Act of Judicial Yuan Interpretation No. 748’ yang bertujuan untuk melaksanakan tafsiran No. 748 Mahkamah Perlembagaan Taiwan pada Mei 2017 yang memutuskan bahawa definisi perkahwinan sebagai penyatuan lelaki dan perempuan tidak ‘constitutional’.

Sebab Tsai ada agenda dia sendiri, nak mewujudkan naratif bahawa Taiwan ialah ‘rumah api hak asasi manusia Asia’ (亞洲人權燈塔) untuk mendapatkan sokongan dan pengiktirafan daripada negara-negara Barat (terutamanya US) dalam melawan China, yang digambarkan sebagai ‘autoritarian’, ‘melanggari hak asasi manusia’ dan yada yada.

Dan memandangkan kebarangkalian DPP untuk tewas dalam PRU tahun depan semakin tinggi, jadi Tsai nak jadikan isu LGBT sebagai legasi dia dan juga nak jadikan undi golongan belia sebagai deposit selamat.

Parlimen Taiwan buat masa kini masih didominasi oleh DPP yang memegang 69 daripada 113 kerusi. Manakala parti lawannya, Kuomintang (KMT) yang berhaluan pro-China dan konservatif hanya memegang 35 kerusi. Jadi, RUU tersebut dapat diluluskan dengan 66 undi bersetuju berbanding 27 undi tidak bersetuju.

Tapi benda ni mungkin tak kekal, sebab ramai menjangkakan KMT akan buat comeback pada PRU Taiwan tahun depan, dan suara konservatif akan overturn RUU tersebut.

Golongan konservatif di Taiwan tak adalah kata perkahwinan sejantina itu berdosa, cuma bagi mereka, definisi perkahwinan perlu dihadkan kepada lelaki dan perempuan. LGBT nak kahwin? Boleh, tapi dalam bentuk ‘civil union’.

Aku bukan nak berdakwah, cuma point aku ialah: ‘culture war’ antara liberal dan konservatif ialah fenomena biasa. Kemenangan liberal di negara tertentu bukan bermaksud nilai liberal terus menjadi nilai sejagat, atau kita jadi ‘ketinggalan’.

Kita ada nilai, tradisi dan pegangan sendiri yang perlu dipertahankan. Perkahwinan bukan sekadar pasal cinta je, tapi ia juga merupakan institusi yang menjadi tiang masyarakat.


Kisah Paderi Katolik Jadi Panglima Uthmaniyah

Franjo Filipovic, atah lebih dikenali sebagai “Delipop” (paderi gila), adalah seorang pendeta yang berasal dari Zagreb dan aktif menentang Empayar Uthmaniyyah pada sekitar tahun 1570. Dia menjadi amat popular kerana dia amat dikenali sebagai contoh sebenar seorang “warrior-priest” (pembela agama).

Dia mendapat gelaran tersebut sejak dia memimpin pasukan bishop Zagreb dalam beberapa siri ser*ngan terhadap tentera Uthmaniyyah terutamanya ketika pertemp*ran antara Sungai Sava dan Drava serta dari Sisak melalui Ivanić dan Križevci hinggalah ke Koprivnica.

Dia juga pernah memainkan peranan sebagai utusan mewakili Zagreb ke dewan kerajaan Požuna pada 1569 dan menjadi rektor atau ketua pos di Kazman. Pada tahun 1570, Parlimen Croatia memberi kepercayaan kepada beliau untuk mempertahankan kubu Hrastovica, yang sedang diancam dari seluruh Bosnia.

Pada awal tahun 1573, dia mempersiapkan satu rancangan untuk menceroboh beberapa wilayah-wilayah sekitar Croatia yang berada di bawah pemerintahan Empayar Turki Uthmaniyyah. Beliau berkolaborasi bersama-sama beberapa lagi musuh Uthmaniyyah.

Kempen beliau turut disertai oleh golongan bangsawan terkenal seperti Ivan Mihovil Vojković dan Gabrijel Babonožić, dan beberapa unit tentera sokongan dibekalkan kepadanya oleh Vid Halek, komandan tentera kerajaan di wilayah Slavonia.

Dalam konflik tersebut, pihak tentera Turki Uthmaniyyah yang dipimpin oleh Ferhad Beg dan Kurt Agha telah mengalami kekalahan yang teruk, pertemp*ran itu berlaku pada musim sejuk tahun 1573 berhampiran sebuah gereja kuno yang musnah di Željezna Međurečka.

Pada tahun yang sama, pihak Uthmaniyyah merancang untuk memer*ngkap Franjo yang sedang asyik dengan kemenangan, rancangan itu dilaksanakan oleh dua sanjak (gabenor) Uthmaniyyah iaitu sanjak Klis dan sanjak Herzegovina bernama Sinan Beg.

Akhirnya Franjo berjaya diper*ngkap berhampiran kota Ivanić semasa sedang mara dalam salah satu ser*ngannya dan beliau dengan segera ditahan sebelum dihantar ke Konstantinopel.

Pada waktu itu, menurut beberapa perkiraan dan sumber, dia kehilangan lebih dari seribu orang askarnya, dan dia sendiri ditangkap bersama dengan sekitar tiga ratus anggota tenteranya yang ditawan ketika dibawa ke Konstantinopel.

Bishop Zagreb, salah seorang saudaranya bernama Ban Drašković dan bahkan Maharaja Maximilian II sendiri berusaha untuk mengadakan rundingan dengan Sultan Selim II bagi menuntut Frajo dibebaskan.

Mereka menawarkan beberapa orang tahanan dari golongan orang kenamaan Uthmaniyyah untuk ditukar dengan Franjo, tetapi Sultan Selim II menolak tawaran tersebut. Di pihak Zagreb, Ibrahim Agha, Sulaiman Agha dan Kurt Agha sahaja yang berjaya mereka tawarkan sebagai pertukaran untuk tahanan selain Franco.

Hinggalah akhirnya, pada tahun 1574, Franjo Filipović memutuskan untuk menentu nasibnya mengikut pilihannya sendiri. Dia telah ditawarkan kebebasan oleh Sultan tetapi menolaknya kerana tertarik dengan budaya dan kehidupan orang Turki. Beliau akhirnya memeluk Islam dengan rela hati dan menyertai perkhidmatan dalam angkatan tentera Uthmaniyyah.

Franjo, yang kemudiannya dikenali sebagai Mehmed Filipović, dianugerahkan ziamet (tanah) di wilayah Glamoča dan bertugas di perbatasan Uthmaniyyah, bahkan, dia didakwa pernah membuat sumpah dengan penuh rasa bangga bahawa dia pasti akan menakl*k Zagreb.

Prestasinya dalam perkhidmatan tentera terus meningkat dengan berbakti kepada Sultan dan seiring dengan keimanannya yang baru, dia berjaya menduduki gelaran tertinggi dan menjadi satu-satunya pengasas keluarga Filipovic yang telah berusia satu abad ketika itu namun memegang gelaran bangsawan tertinggi, iaitu Bey, di Bosnia Uthmaniyyah hingga abad ke-19.

Sebagai hukuman kerana pengkhianatan terhadap Zagreb, dia dihukum oleh bekas ketuanya dengan diisytihar sebagai diusir dari Gereja Katolik, rumahnya di Kaptol dicat dengan warna hitam dan dimusnahkan, seluruh harta peribadinya dibakar atau disita, dan kebun anggurnya dimusnahkan sepenuhnya.

Walaupun begitu, ketika dia memeluk Islam dan menambah nama pangkal Mehmed, beberapa sumber turut mengaitkan beliau dengan perhambaan di Konstantinopel, Safvet-beg Bašagić menyatakan melalui rujukan dari tulisan sejarawan Mukevit bahawa perhambaan itu berlaku di Livno.

Setakat ini tiada sebarang sumber sejarah yang tersedia menerangkan perjuangan Filipović di pihak Uthmaniyyah dalam memartabatkan Islam walaupun ada penulis Turki yang memuji kekuatan iman Filipovic terhadap agama Islam yang baru dianutinya dan menegaskan bahawa dia berper*ng melawan Kristian namun tidak pernah dinyatakan beliau terlibat dalam pertemp*ran yang mana.

RUJUKAN:


Nintendo: Dari Kad Ke Konsol

Saya pasti ramai dalam kalangan pembaca yang pernah bermain Pokemon. Tidak kurang juga, pasti ada di antara kalian yang pernah memiliki Game Boy/Game Boy Color mahupun Game Boy Advance. Atau ada juga diantara anda yang pernah memiliki konsol keluaran Nintendo, seperti Game Cube, Wii dan juga yang terbaru Nintendo Switch. Walau apa pun jua keadannya, saya yakin ramai rakyat Malaysia yang mengenali Nintendo sama ada secara lansung ataupun tidak.

Nintendo merupakan salah satu dari gergasi syarikat permainan video dunia seperti juga Microsoft dan Sony. Ia bangkit pada era kejatuhan industri permainan video pada tahun 1983 sejurus selepas terkuburnya Atari. Tetapi, tidak ramai yang tahu tentang permulaan kecil Nintendo dari syarikat pengeluar kad permainan sehinggalah menjadi pengeluar konsol terkemuka. Inilah dia Nintendo: Dari Kad ke Konsol.

Hanafuda & Disney

Pasti para pembaca semua akan terkejut jika saya memberitahu yang Nintendo sudah wujud sejak tahun 1889 lagi. Pada mulanya dikenali sebagai “Nintendo Kappai”, syarikat tersebut diasaskan oleh Fujasiro Yamauchi sebagai syarikat pengeluar kad Hanafuda. Hanafuda merupakan satu koleksi kad permainan (seperti kad terup) yang dicipta sendiri oleh orang Jepun bagi menggantikan penggunaan kad terup yang diharamkan oleh kerajaan atas sebab-sebab perjudian.

Oleh kerana itu, Hanafuda dicipta dengan lebih banyak menggunakan ilustrasi berbanding nombor dan juga abjad supaya ia tidak boleh disalah gunakan sebagai kad untuk perjudian. Kad Hanafuda (Hanafuda secara harfiahnya bermaksud kad bunga) yang dihasilkan Nintendo secara buatan tangan mendapat sambutan yang memberansangkan dan membolehkan Yamauchi untuk mengembangkan lagi perniagaannya.

Nama Nintendo diambil dari gabungan dua perkataan iaitu Nin (yang membawa maksud dipercayai) dan Tendou yang membawa maksud (syurga). Jadi Nintendo itu sendiri secara literalnya membawa maksud “meletakkan kepercayaan kepada Tuhan”. Pada tahun 1949, perniagaan Fujasiro Yamauchi itu diambil alih oleh warisnya, Hiroshi Yamauchi dan ia beralih kepada pembuatan kad plastik. Ini menjadikan Nintendo syarikat pertama yang mengeluarkan kad Hanafuda buatan plastik di pasaran Jepun ketika itu.

Pada tahun 1956, ketika Yamauchi melawat Amerika Syarikat untuk mewujudkan rundingan perniagaan dengan syarikat pengeluar kad permainan terbesar di dunia iaitu United States Playing Card Company, Yamauchi tersentak. Beliau mendapati, walaupun United States Playing Card Company merupakan syarikat gergasi dalam industri kad permainan, ia hanya beroperasi melalui satu pejabat yang kecil sahaja. Ini menunjukkan yang perniagaan permainan kad ini tidak akan ke mana-mana dan memberi saranan kepada Yamauchi untuk mencari inovasi.

Inovasi yang pertama datang kepada Nintendo dalam bentuk perjanjian dua hala dengan Disney. Disney memberi kebenaran kepada Nintendo untuk mencetak karakter-karakter mereka pada kad Hanafuda keluaran Nintendo. Langkah ini memberi kelebihan kepada Nintendo untuk memasarkan kad Hanafuda-nya kepada kanak-kanak dan ahli keluarga, berbeza dengan selama ini di mana kad Hanafuda hanya popular di kalangan Yakuza dan pengusaha kelab judi.  Strategi mampan Nintendo membuahkan hasil dimana Nintendo berjaya memasarkan lebih dari 600,000 kad Hanafuda dalam masa hanya setahun. Kejayaan ini memberi ruang kepada Nintendo untuk disenaraikan di dalam bursa saham Osaka.

Era Cuba Dan Jaya

Berbekalkan modal baru hasil penjualan saham, Nintendo mula berjinak jinak menceburi perniagaan dalam bidang-bidang yang lain. Antara bidang yang diceburi adalah perniagaan teksi, rangkaian perhotelan, rangkaian makanan ringan, industri permainan kanak-kanak, dan banyak lagi. Namun begitu, usaha Nintendo kebanyakannya menemui kegagalan, kecuali satu, permainan kanak-kanak. Pun begitu, secara keseluruhannya penglibatan Nintendo dalam industri permainan kanak-kanak adalah sangat minima kerana hadirnya syarikat-syarikat gergasi seperti Bandai dan juga Tomy.

Pada tahun 1964, walaupun Jepun berada pada era perkembangan ekonomi yang pesat dek kerana Sukan Olimpik Tokyo, perniagaan kad Hanafuda milik Nintendo terancam. Ini kerana terlalu ramai pengeluar kad Hanafuda di pasaran menjadikan pasaran kad hanafuda tepu lantas menyebabkan kerugian pada Nintendo. Saham Nintendo jatuh merudum dari 900 kepada hanya 60 yen sahaja. Nintendo dibelenggu dalam hutang dan terpaksa berusaha gigih untuk bersaing dalam industri. Tetapi pada tahun 1965, nasib Nintendo berubah apabila mereka mula mengambil Gunpei Yokoi sebagai jurutera mereka.

Gunpei Yokoi merupakan seorang jurutera penyelenggaraan untuk Nintendo. Pada mulanya Yokoi hanya ditugaskan untuk menyelenggara “conveyor belt” di kilang pembuatan Hanafuda. Suatu hari, sewaktu Yamauchi sedang melakukan pemantaun di kilangnya, beliau terserempak dengan Yokoi yang ketika itu bermain dengan permainan buatannya sendiri. Yamauchi tertarik dengan permainan buatan Yokoi dan memintanya untuk menghasilkannya secara besar-besaran untuk dipasarkan ketika Krismas. Produk yang dicipta Yokoi yang diberi nama “Ultra Hand” itu merupakan produk blockbuster pertama dari Nintendo dan terjual lebih dari 1 juta unit. Melihatkan potensi yang dimiliki Yokoi, Yamauchi menarik Yokoi keluar dari kilang dan Yokoi dipertanggungjawabkan untuk membangunkan produk-produk baru.

Yokoi yang berlatar belakangkan Kejuruteraan Elektrik terus menerus membangunkan produk-produk baru dan sesetengahnya dalam bentuk elektronik. Produk-produk elektronik Nintendo seperti Ultra Machine (mesin pelontar besbol) dan Love Tester memberi margin keuntungan yang besar kepada Nintendo lantas menaikkan balik keupayaan ekonomi syarikat itu. Pada tahun 1970, Nintendo mengeluarkan senapang eletronik mereka untuk pasaran umum dengan kerjasama dari Sharp. Senapang Eletronik itu menjadi titik permulaan penglibatan Nintendo dalam industri permainan video.

Era Elektronik dan Permainan Video

Magnavox Odyssey merupakan konsol pertama yang dikeluarkan kepada orang ramai pada tahun 1972. Magnavox Odyssey mempunyai aksessori senapang elektronik yang dibangunkan bersama dengan Nintendo. Ini adalah kerjasama pertama Nintendo dengan pengeluar konsol dari Amerika dan membolehkan Nintendo mengorak langkah dalam industri permainan video. Usaha dan kerjasama yang baik di antara kedua-dua syarikat (Magnavox dan Nintendo) membuahkan hasil apabila Nintendo diberikan hak untuk mengedarkan konsol Magnavox Odyssey di Jepun.

Pada tahun 1975, Nintendo yang melihat potensi dan peluang yang ada dalam industri permainan video mula menghasilkan permainan video mereka sendiri. Gunpei Yokoi diarahkan untuk mengepalai divisyen permainan video Nintendo yang berjaya menghasilkan permainan-permainan video yang popular dan diminati ramai. Antaranya Donkey Kong (yang dihasilkan bersama lagenda pembangun permainan video, Shigeru Miyamoto) yang merupakan antara permainan video yang klasik yang berdiri sebaris dengan Tetris/Pac-Pac Man dan juga Mario Bros yang memperkenalkan maskot utama Nintendo, Mario kepada khayalak ramai. Kebanyakan permainan video yang dikeluarkan Nintendo ketika itu hanyalah untuk pasaran arked dan juga konsol-konsol keluaran Amerika termasuklah untuk Atari 2600 dan juga Intellivision. Nintendo pada ketika itu masih belum membangunkan konsol keluaran mereka sendiri.

Pada tahun 1983, Nintendo mula menghasilkan konsol mereka sendiri. Diberi nama Famicom (singkatan untuk Family Computer), konsol keluaran Nintendo itu terjual lebih dari 500,000 unit di pasaran Jepun sahaja. Nintendo yang melihat potensi Famicom berhasrat untuk membawa konsol itu ke Amerika Syarikat, namun hasrat mereka terbantut disebkan kejatuhan industri permainan video tahun 1985 (ingatkah lagi artikel saya tentang Atari?). Kejatuhan Atari dan industri permainan video pada tahun 1985 menyebabkan Nintendo berundur dan merangka strategi yang lebih baik untuk membawa Famicom ke Amerika Syarikat.

Sebelum menembuskan konsol mereka ke pasaran Amerika Syarikat, Nintendo menjenamakan konsolnya dari Famicom kepada Nintendo Entertainment System (NES) bagi menarik perhatian pengguna Amerika Syarikat yang pada masa itu serik dengan konsol permainan video. Bagi mengelakkan ketepuan permainan video di pasaran, Nintendo memastikan yang setiap permainan video yang ingin dikeluarkan untuk NES, perlu menepati kualiti yang ditetapkan oleh Nintendo (satu kaedah yang diamalkan semua pengeluar konsol utama sekarang).

Nintendo juga menghadkan pengeluaran permainan video kepada hanya 5 sahaja setahun bagi setiap pembangun dan penerbit permainan video. Strategi Nintendo berjaya apabila Nintendo berjaya memasarkan sehingga 60 juta konsol ke seluruh dunia. Nintendo dikreditkan sebagai pemangkin semula industri permainan video selepas kejatuhan tahun 1985.

Banyak permainan-permainan video yang dikeluarkan untuk NES ketika itu, kebanyakannya adalah permainan video lagenda dan jenama yang membawa kepada transformasi industri permainan video. Antaranya Metroid (ciptaan Gunpei Yokoi) yang diangkat sebagai permainan video pertama yang meletakkan perempuan sebagai watak utama dan Legend of Zelda (ciptaan Shigeru Miyamoto) yang merevolusikan genre RPG. Kejayaan demi kejayaan yang dikecapi membawa Nintendo ke zaman kegemilangan.

Era Kegemilangan

Selepas kejayaan Nintendo dalam melancarkan NES, Nintendo terus menerus mengeluarkan konsol dan permainan video yang berkualiti tinggi. Gunpei Yokoi sekali lagi melonjakkan nama Nintendo dan mencipta Game Boy yang dilancarkan pada tahun 1989. Game Boy menerima sambutan hangat dan terjual lebih dari 118 juta unit di seluruh dunia. Game Boy jugalah yang bertanggungjawab memperkenalkan Pokemon kepada audiens di seluruh dunia. Dicipta oleh Satoshi Tajiri, Pokemon merupakan salah satu dari permainan video popular Nintendo yang sangat dikenali di seluruh dunia dan mewujudkan jenamanya sendiri.

Selepas itu, banyak iterasi-iterasi baru konsol yang dibawa oleh Nintendo yang membawa perubahan kepada industri permainan video. Antaranya Super NES yang membawa kepada penciptaan Playstation,Nintendo 64 yang memperkenalkan permainan video GoldenEye 007 yang menjadi perintis kepada FPS untuk konsol dan banyak lagi. Pun begitu, langit tak selalunya cerah untuk Nintendo.

Nintendo sering diserang hebat oleh pesaing-pesaing seperti Sega, Sony dan tidak kurang juga Microsoft. Tetapi, Nintendo nampaknya tidak berganjak dan terus menerus mampan dengan melakukan inovasi demi inovasi yang membolehkannya tetap teguh sehingga kini.

Kesimpulan

Walaupun mengalami banyak persaingan dari Sony dan juga Microsoft, Nintendo tetap berdiri teguh sehingga sekarang. Untuk melawan persaingan tersebut, Nintendo melancarkan konsol mereka yang terbaru iaitu Nintendo Switch. Nintendo Switch yang membawa konsep konsol hybrid (yang boleh dimainkan pada televisyen ataupun dibawa ke mana-mana) mendapat sambutan yang menggalakkan dari peminat. Ianya turut disertai koleksi permainan-permainan video yang menarik antaranya Legend of Zelda: Breath of the Wild yang diiktiraf sebagai Game of The Year bagi tahun 2017.

Pada April yang akan datang, Nintendo akan melancarkan Nintendo Labo. Ianya adalah konsep baru yang diperkenalkan oleh Nintendo yang mengabungkan konsep permainan seperti lego (bina dan main) dan permainan video. Ianya didatangkan dalam bentuk kadbod yang boleh dipotong dan direka bentuk sebagai aksesori tambahan kepada Nintendo Switch bagi menjadikan sesi bermain lebih menarik. Ini menunjukkan, yang Nintendo merupakan sebuah syarikat mandiri yang sentiasa memperbaiki diri mereka dan sentiasa berinovasi ke arah yang lebih baik.

Nintendo juga memiliki tenaga kerja lagenda dan berkemampuan seperti Gunpei Yokoi, Shigeru Miyamoto dan juga Satoshi Tajiri yang memacu syarikat ke era kegemilangan. Bayangkanlah sebuah syarikat yang dahulunya hanya tahu membuat kad sahaja kini dikenali sebagai gergasi industri permainan video seantero dunia dan secara tidak lansung membawa banyak perubahan dan revolusi dan menyumbang kepada kemajuan industri permainan video.

Rujukan:


Lelaki Purba Jepun Yang Lebih Kaya Daripada Warren Buffet Dengan Hanya Jual Beras

Munehisa Homma, lahir pada tahun 1724 dan membesar di bandar Sakata, Jepun yang terkenal dengan aktiviti perdagangan beras. Beliau amat bertuah kerana meniti kehidupan bersama sebuah keluarga yang kaya raya. Keluarga Homma memiliki ladang sawah seluas mata memandang dan secara tidak langsung terlibat dengan aktiviti dagangan beras.

Pada tahun 1750, Homma diberi tanggungjawab untuk mengetuai aktiviti perniagaan beras keluarganya setelah kematian bapa beliau. Mengikut tradisi keluarga, anak yang lebih tua atau anak sulung dipilih untuk mengetuai perniagaan keluarga. Namun, hal ini bercanggah apabila Homma yang merupakan anak bongsu dan lebih muda berbanding adik – beradik yang lain, dipilih untuk meneruskan perniagaan keluarga beliau.

Namun begitu, perkara ini bukanlah satu masalah yang besar bagi keluarga mereka, kerana Homma sejak kecil lagi telah membantu dan bersama bapanya menguruskan perihal dagangan beras ini. Dengan pengalaman yang beliau miliki, maka, beliau mempunyai ‘ tiket ’ untuk dilantik sebagai pengurus perniagaan beras keluarganya.

Penghormatan Penguasa

Setelah beberapa tahun berniaga di Sakata, beliau berjaya meluaskan empayar perniagaan beliau di bandar Osaka dan Edo yang kini lebih dikenali sebagai Tokyo. Kejayaan dan kekayaan beliau semakin mencuri perhatian masyarakat dan penguasa tempatan.

Beliau telah dianugerahkan pangkat Samurai dan ditawarkan pangkat sebagai Penasihat Kewangan oleh penguasa tempatan pada ketika itu. Di samping itu juga, pihak penguasa memberi autoriti kepada beliau untuk menjalankan perdagangan beras. Maka, bertambah kayalah Homma dengan penganugerahan tersebut kerana masyarakat setempat yang mahu membeli beras, hanya perlu berurusan dengan beliau.

Dari Kupon Kepada ‘ Candlestick ’

Sasaran pelanggan perniagaan beras keluarga Homma hanyalah tertumpu di kawasan Sakata, Osaka dan Edo. Namun begitu, perniagaan yang berpusat di  Sakata ini juga menerima permintaan beras dari kawasan selainnya seiring dengan peningkataan permintaan beras.

Maka, untuk memudahkan urusan perniagaan, beliau telah memperkenalkan sistem kupon untuk menjual dan membeli beras pada paras harga tertentu. Hal ini sedikit sebanyak telah membantu meningkatkan keuntungan perniagaan beras beliau kerana para pelanggan boleh membeli dan menjual beras sebelum fizikal beras selamat sampai ke kawasan mereka pada masa dan tarikh yang tertentu.

Konsep daripada sistem yang digunapakai oleh Homma ini telah ditemui dan dikaji oleh Steve Nison. Setelah ranum kefahaman terhadap sistem tersebut, Steve Nison telah menerbitkan sebuah buku yang bertajuk, “Japanese Candlestick Charting Techniques” pada tahun 1991.

Hasil daripada pengenalan sistem ini di barat, dunia perdagangan saham dan pertukaran mata wang asing telah memperkenalkan satu sistem paparan utama harga pasaran yang diberi nama, “Japanese Candlestick” yang mengambil inspirasi daripada sistem yang digunapakai oleh Homma. Sehingga kini, paparan jenis “ Japanese Candlestick ” masih lagi relevan dan digunakan  oleh para pedagang digital dunia pada hari ini.

Sapu Rata Billionaire Dunia

Desas – desus mengatakan bahawa kekayaan bersih Homma melebihi 100 bilion US dolar jika dibandingkan dengan nilai matawang ketika ini. Jika mahu dibandingkan dengan kekayaan bersih pedagang hebat pada masa ini, Warren Buffet, menurut Forbes, kekayaan bersih yang diraih beliau bernilai 80.6 bilion US Dolar. Secara tidak langsung, Homma berjaya mendahului beliau sebanyak 20 billion US dolar. Kaya.

Menurut Forbes juga, kekayaan bersih Mark Zuckerberg, mencecah nilai 95.5 bilion US dolar pada hari ini (13 Ogos 2020). Sekaligus, Munehisa Homma ‘menyapu rata’ Mark Zuckerberg dan Warren Buffet. Haha. Tewas mereka dengan Si Penjual Beras.

Namun begitu, perlu diingatkan, jumlah kekayaan bersih Homma hanyalah rumor sahaja. Tidaklah melalui pengiraan khusus untuk melayakkan nilai 100 billion sebagai angka mutlak bagi kekayaan bersih beliau. Tenang. Haha.

Kesimpulannya, sama-samalah kita berusaha meningkatkan ekonomi diri dan keluarga, sekaligus menyumbang kepada kemajuan umat, bangsa dan watan.

“Kekayaan tidak dinilai daripada banyaknya harta tetapi kaya jiwa. ” – Tuan Guru Dato’ Nik Abdul Aziz Nik Mat

RUJUKAN:

Pip SniperIf you are new to Forex, & Sniper, P. (2020, May 31). Munehisa Homma: The Creator of Candlestick Trading. Retrieved August 13, 2020, from https://learnpriceaction.com/munehisa-homma/

History of Japanese Candlestick Analysis. Retrieved August 13, 2020, from https://www.technicalanalysisofstocks.in/articles/history-of-japanese-candlestick-analysis/

Vision, G. (2018, December 12). The Rice Origins of the Candlestick. Retrieved August 13, 2020, from https://blog.genesis.vision/the-rice-origins-of-the-candlestick-2d889cb22e21

Real Time Billionaires. Retrieved August 13, 2020, from https://www.forbes.com/real-time-billionaires/

Nik Abdul Aziz Nik Mat Quotes (Author of Bicara Ini Demi Ilahi). Retrieved August 13, 2020, from https://www.goodreads.com/author/quotes/1701504.Nik_Abdul_Aziz_Nik_Mat


Belanda Untuk Noobies

Jelas, pasti ramai yang terkeliru tentang nama Belanda ini kan.
Di Asia Tenggara, Belanda ini lebih sinonim dengan Indonesia kerana mereka lebih berperanan di negara jiran itu, perkataan Belanda ini sebenarnya dipinjam daripada kosakata Portugis iaitu holanda, olanda, wolanda, bolanda dan akhirnya ia disebut sebagai belanda.

The Netherlands pula adalah sebuah persekutuan yang merangkumi 12 Negeri, dengan Holland termasuk dalam persekutuan ini.

Groningen : Ibu Negeri = Groningen
Friesland : Ibu Negeri = Leeuwarden
Drenthe : Ibu Negeri = Assen
Utrecht : Ibu Negeri = Utrecht
Zeeland : Ibu Negeri = Middelburg
Limburg : Ibu Negeri = Maastricht
Overijssel : Ibu Negeri = Zwolle (Enschede bandar paling besar)
Flevoland : Ibu Negeri = Lelystad (Almere bandar paling besar)
Gelderland : Ibu Negeri = Arnhem (Nijmagen bandar paling besar)
Noord Holland (Holland Utara) : Ibu Negeri = Haarlem (Amsterdam* bandar paling besar)
Zuid Holland (Holland Selatan) : Ibu Negeri = Den Haag (Rotterdam bandar paling besar)
Noord Brabant (Brabant Utara) : Ibu Negeri = Den Bosch (Eindoven bandar paling besar)

*Amsterdam juga merupakan Ibu Negara The Netherlands

Struktur persekutuan ini sama seperti Malaysia, tetapi mereka hanya mempunyai seorang Raja dan ini agak kontra dengan Malaysia. Bagaimanapun rakyat Belanda lebih gemar merujuk kepada bandar-bandar yang ada dalam provinsi dan nama provinsi ini hanya disebut dalam urusan rasmi sahaja. Jadi, jelas sudah akan istilah Belanda dan Netherlands ini.

Belanda secara kasarnya merupakan sebuah negara yang mendatar dengan sebahagian daratannya hanya setinggi 1 meter dari aras laut dan ada antaranya berada dibawah paras laut, kerana itu rakyatnya menyebut nama negara mereka sebagai Nederland yang bermaksud “negeri-negeri yang berdaratan rendah”. Semenjak kurun ke-16 hingga kini, kerajaan Belanda telah menebus semula laut untuk dibina penempatan seperti yang kita dapat lihat pada masa sekarang.

Bahasa

Dutch adalah bahasa Rasmi di Belanda ia juga digunakan secara rasmi di Aruba, Brussels, Curacao, Flanders, Saint Maarten dan Suriname. Bahasa ini sebenarnya berasal dari West Germanic dan mula dipertuturkan semenjak tahun 470M dan bahasa ini mula dipertuturkan secara standard pada kurun ke-16. Ia mempunyai lebih 20 juta penutur di seluruh dunia dan digunakan dengan dominan di Belanda dan Belgium.

Seperti Bahasa Melayu, Bahasa Dutch juga mempunyai beberapa dialek yang dipertuturkan mengikut negeri dan lokasi penuturnya memandangkan Belanda merupakan sebuah negara Imperialis sewaktu zaman kolonialisme. Antara dialek bahasa Dutch;

– Frisian yang juga menjadi bahasa rasmi di provinsi (negeri) Friesland selain dari bahasa Dutch, penuturnya berjumlah 453,000 orang.

– Dutch-English yang dipertuturkan bekas negara kolonial Belanda di Kepulauan Carribean, Bahasa Inggeris juga menjadi bahasa rasmi kedua yang diguna pakai di Belanda.

– Papiamento yang digunakan di Bonaire, sebuah bandar di Aruba
Dutch Low Saxon yang dipertuturkan secara minoriti di seluruh eropah yang berjiran dengan negara penutur dengan jumlah mereka seramai 1.78 juta orang.

– Limburgish yang dituturkan oleh penduduk Belanda di provinsi Limbur dengan penuturnya berjumlah 853000 orang.

Sejarah

Belanda merupakan salah sebuah daerah Sepanyol semasa ia diperintah oleh Raja Charles V di mana ianya meliputi Belanda, Belgium. Luxembourg dan Utara Perancis. Ia memperoleh kemerdekaan ketika Sepanyol diperintah oleh Raja Philip II pada 1648. Setelah itu, Belanda telah menjadi satu Republik yang dikenali sebagai Republik Belanda 7 Daerah Bersatu. Ketika inilah Belanda muncul sebuah negara penakluk dan kuasa ekonomi serta mahir dalam pelayan. Kurun ke-17 merupakan Zaman Emas bagi Belanda, Syarikat Hindia Timur Belanda atau VOC ditubuhkan pada zaman ini.

Ketika Napoleon meluaskan kuasanya, Belanda telah menjadi sebahagian daripada Empayar Perancis, dan pentadbiran VOC mulai lemah dengan peranannya telah diambil alih orang-orang Perancis. Setelah Napoleon berjaya ditumpaskan, Belanda telah merdeka dan membentuk semula kerajaannya pada 1815 yang pada waktu itu meliputi Beligum dan Luxembourg. Belgium telah mendapat kemerdekaannya pada 1830, manakala Luxembourg diberi kebebasan setelah Raja William III mangkat.

Pada abad ke-19, Belanda sudah menjadi negara perindustrian berbanding negara-negara disekitarnya. Ketika Perang Dunia I Belanda bersifat neutral dan tidak memihak kepada mana-mana kuasa besar, tetapi ia telah ditakluk oleh Jerman (Nazi) ketika Perang Dunia ke-2 pada Mei 1940. Selepas perang dunia tamat, Belanda semakin maju dengan Belanda menjadi ahli anggota Ekonomi Benelux dan Komuniti Ekonomi Eropah serta salah satu negara anggota NATO.

Kesatuan Ekonomi Eropah (EU) telah dirintis oleh pemimpin Belanda pada 1992 dan ia telah terbentuk seperti mana yang kita ketahui pada hari ini.

Tarikan Belanda

Agen Pelancongan terutama di Malaysia akan memasukkan Belanda antara negara yang wajib dilawati berikutan lapangan terbang Schiphol antara yang menerima kemasukkan secara terus penerbangan dari Asia selain dari Heathrow di London.
Paling diketahui bakal pelancong dari Malaysia tentang Belanda adalah:

– Bunga Tulip
– Kincir Angin
– Basikal

Benar, Belanda merupakan sebuah negara industri yang berasaskan kepada pertanian, bunga tulip merupakan satu usaha komersial di Belanda yang mendapat perhatian seluruh masyarakat dunia. Pastinya anda akan dibawa melawat ke Kuekenhoff iaitu sebuah Taman Bunga diRaja yang menempatkan pelbagai spesis bunga seluruh dunia.

Sekitar Taman Bunga itu juga terdapat ladang tulip. Pemandangan diladang tulip ini sungguh mengkagumkan dan lebih menakjubkan jika anda memandangnya dari udara. Terdapat pakej udara disediakan di taman tersebut untuk anda menikmati pemandangan dari udara.

Kincir Angin, ia telah menjadi ikon kepada Belanda, dan benar teknologi kincir ini digunakan secara meluas di negara ini. Fungsi utama kincir ini adalah untuk mengoptimumkan penggunaan kuasa angin dalam menjana elektrik dan menggerakkan mesin-mesin. Di Rotterdam misalnya, terdapat satu kampung yang menjadi tarikan pelancong iaitu Kinderdijk. Yang menariknya dikampung ini terdapat puluhan Kincir Angin dan ia adalah antara kincir angin yang paling awal dibangunkan. Fungsinya adalah untuk mengawal paras air dan mengelak banjir di kampung tersebut.

Fietsen perkataan Dutch untuk basikal yang menjadi kenderaan peribadi utama di Belanda. Orang-orang Belanda yang lengkap dengan suite ala-ala model juga tanpa kekok berbasikal di mana-mana. Basikal menjadi pilihan rakyat Belanda kerana ia satu pengangkutan yang murah dan senang dikendalikan, selain sebagai salah satu cara beriadah.

Kerajaan Belanda telah menyediakan laluan khusus untuk berbasikal sepanjang jalan di seluruh Belanda menjadikan ia selamat untuk penunggang basikal. Anda akan melihat satu pemandangan yang menakjubkan dengan ratusan basikal diletakkan secara tersusun di stesen keretapi sebagaimana kita melihat deretan kereta di kawasan parkir kereta di Stesen Komuter. Tapi awas, anda akan disaman jika tidak memasang lampu basikal di waktu malam!

Sehingga bertemu lagi di artikel yang akan datang… Tot Ziens!


Politik Dan Perniagaan Adalah Dua Dunia Berbeza

Kemenangan Donald Trump dalam Pilihanraya Presiden 2016 sekali lagi membuktikan bahawa kebodohan pengundi-pengundi Amerika Syarikat tidak boleh diperlekehkan. Hampir 130 juta rakyat menurut serta untuk menepati obligasi pilihanraya. Tetapi Donald Trump mendapat majoriti kerusi parlimen sekaligus melenyapkan elemen kematangan dan profesionalisme yang diusahakan Barack Obama. Imaginasi yang paling mudah melakarkan seorang pembesar yang bongkak, panas baran dan tidak berupaya. Dan Rex Tillerson mengisikan tempat kosong sebagai orang ketiga paling penting dalam sebuah pentadbiran.

Perlantikan beliau sedikit sebanyak memaniskan kabinet beliau dengan pujian daripada ahli-ahli politik seperti Robert Gates dan Condoleezza Rice [1]. Beliau dianggap sebagai salah seorang big boys dan mampu mengurangkan bencana yang menanti. Ilmu dan pengalaman beliau daripada karier 30 tahun bersama syarikat Exxon sudah tentunya boleh dikatakan sebutir permata yang diperlukan. Sementara masyarakat sedunia mabuk dan ghairah dengan sambutan tahun baru 2006, Rex Tillerson disahkan sebagai Presiden dan Ketua Pengawai Eksekutif bagi syarikat minyak tersebut.

Inilah aset penting yang diperlukan sementara pembesar-pembesar lain lebih gemar berbicara tentang isu-isu remeh. Bayangkanlah beliau berjaya menguruskan amanah AS$400 bilion dengan baik, tanpa mengecilkan staf beliau ataupun skop perniagaan di hampir 200 negara. Segala daya usaha Exxon dibawah kepimpinan beliau meneruskan lagi perjalanan bagi gergasi bahan api tersebut. Beliau turut berkongsi hubungan baik bersama Vladimir Putin, yang dianggap negatif oleh ahli-ahli politik Amerika Syarikat. Selain itu, keinginan Exxon untuk berurusan di negara-negara autokratik pun ditempelak juga.

Namun Rex Tillerson tidak timbul ataupun karam angkara tersebut. Senang kata, beliau tenggelam akibat kesalahan-kesalahan yang tidak langsung berlaku di Exxon. Keretakan sudah boleh ditemui pada penghujung 2017 apabila beliau didakwa menggelarkan Donald Trump “a (klik untuk baca) moron” [2]. Perkara ini ternyata serius tetapi tidak mengejutkan, lebih-lebih lagi apabila beliau membuat penafian bahawa beliau tidak dibuai kemarahan semasa mengadakan mesyuarat di Pentagon.

Perpecahan dalaman ini tentu sekali akan dijadikan bahan politik apabila demam pilihanraya seterusnya bermula. Rex Tillerson pernah mengesahkan bahawa Amerika Syarikat tidak mempunyai sebarang masalah jika Bashar Assad berkuasa. Tetapi beberapa hari selepas kenyataan tersebut, Amerika Syarikat mengebom kawasan-kawasan penting di Syria. Keralatan tidak berhenti di situ, kerana pada 9 Jun, Rex Tillerson menggesa Arab Saudi hentikan peminggiran terhadap Qatar. Hanya dalam masa dua jam, Donald Trump menempelak Qatar sebagai peneraju utama keganasan di Timur Tengah [3]. Donald Trump juga pernah mematahkan usaha dialog Rex Tillerson bersama Korea Utara hanya dengan sepotong twit [4].

Mungkin juga perkara ini barangkali berlaku kerana perbezaan pendapat. Tetapi setelah meneliti perlantikan-perlantikan dibawah pejabat beliau, timbul pula sebuah masalah yang nyata. Rex Tillerson yang berpengalaman dalam pengurusan 80,000 orang staf di Exxon sebenarnya gagal melantik pegawai-pegawai penting di kedudukan utama. Sejak 3 April 2018, Arab Saudi sudah ketiadaan seorang duta selama 450 hari. Perlantikan terakhir bagi orang tengah antara Washington D.C. dan Riyadh sebenarnya dibuat Barack Obama pada 28 Mac 2014 sebaik sahaja James Smith meninggalkan kedudukan tersebut.

Tetapi bukan kegagalan dalam perlantikan ini sahaja mencetuskan tanda tanya kepada keupayaan beliau. Amerika Syarikat juga tidak mempunyai seorang duta di Korea Selatan sejak perlantikan Donald Trump. Amerika Syarikat memerlukan seseorang yang berkaliber memandangkan hubungan antara Korea Utara dan Korea Selatan dilihat semakin keruh. Masalah perlantikan juga boleh dilihat apabila hanya 64 daripada 153 perlantikan Rex Tillerson sahaja yang disahkan Dewan Senat. Beliau juga telah memecat ramai dalam kalangan ahli-ahli diplomat veteran tanpa mempunyai pengganti.

Ketiadaan duta serta kekurangan tenaga kerja telah membadaikan jabatan beliau. Impak akhirnya kembali kepada beliau juga kerana tindakan tidak dapat dibuat sepantas mungkin. Nama beliau pun kian tenggelam, dengan media lebih gemar melaporkan tentang Jared Kushner, Ivanka Trump dan Sean Spicer. Sekali sekala, timbul pula tentang Stephen Bannon dan Corey Lewandowski. Namun Rex Tillerson yang sepatutnya memperjuangkan kepentingan Amerika Syarikat di serata dunia dilihat senyap dan tidak sehaluan.

Identiti Amerika Syarikat dilihat kian terhakis. Kekurangan populariti kerajaan pula ditangkis dengan retorik misalnya Jerusalem. Dan Rex Tillerson akhirnya dipecat pada 31 Mac 2018 sebagai salah satu Setiausaha Negara paling teruk dalam sejarah. Kekeliruan yang mengerutkan dahi sebenarnya terletak kepada pengalaman beliau di Exxon. Rex Tillerson tidak sepatutnya menunjukkan prestasi pra-matang. Jika diteliti secara menyeluruh, bukan jabatan beliau sahaja yang mempunyai simptom ini.

Hampir setiap jabatan menyaksikan perlantikan yang sangat berkurangan sebaik sahaja Donald Trump memulakan pentadbiran. Beliau dipercayai tidak meluluskan senarai panjang cadangan perlantikan Rex Tillerson yang barangkali mencetuskan barah pembinasaan ini [5]. Kelemahan dari segi struktur turut menghentam Jabatan Pertahanan. Tetapi kejayaan Setiausaha Pertahanan Jim Mattis meskipun sekali sekala dipersoalkan media tidak memberikan sebarang keselamatan bagi Rex Tillerson.

Pengurusan Jim Mattis lebih kepada sokongan kepada birokrasi. Rex Tillerson pula mengharapkan orang-orang kanannya yang tidak berpengalaman dalam urusan Washington D.C. Kaedah ini menafikan segala jenis komunikasi dan sinergi untuk menjayakan sebuah jabatan. Jika itulah masalahnya, maka Rex Tillerson membuat keputusan yang gila apabila beliau melepaskan segala jawatan di Exxon.

Sungguhpun begitu, beliau masih lagi mengucapkan terima kasih kepada rakyat Amerika Syarikat tanpa langsung memberikan penghargaan kepada Donald Trump. Beliau juga menggelarkan Washington D.C. sebagai sebuah bandar yang tidak berperikemanusiaan. Kenyataan tersebut sememangnya memberikan pemahaman tentang masalah yang berbangkit.

Rujukan:

[1] https://www.politico.com/blogs/donald-trump-administration/2016/12/bob-gates-praises-tillerson-for-secretary-of-state-232555

[2] https://edition.cnn.com/2017/10/04/politics/tillerson-trump-commitment-moron/index.html

[3] https://edition.cnn.com/2017/10/04/politics/tillerson-trump-commitment-moron/index.html

[4] https://www.nbcnews.com/politics/politics-news/save-your-energy-rex-trump-tweet-undermines-sec-state-tillerson-n806381

[5] http://www.newsweek.com/why-were-white-house-staff-shouted-down-rex-tillerson-629961

[a] Gambar: Lawler Duggan/Reuters


Zionisme: Ibu Segala Konflik Moden Yahudi-Muslim

Jika anda seorang yang sentiasa mengikuti perkembangan semasa tentang isu k0nflik Israel-Palestin yang sentiasa berulang saban tahun, lama kelamaan anda pasti akan menyedari bahawa k0nflik Israel-Palestin kini sudah tidak sesuai lagi untuk dirujuk dengan nama lain seperti k0nflik Islam-Yahudi.

Ini kerana k0nflik ini bukan lagi krisis yang berpunca dari pertembungan kepercayaan agama dan tradisi semata-mata. Hari ini ia lebih bercirikan persaingan kumpulan ideologi, perkauman ekstr1m, dan gelombang perubahan arus geopolitik dunia terutamanya apabila kita melihat beberapa negara Arab sudah mula mengiktiraf dan menjalin hubungan diplomasi dengan negara Israel.

Ini adalah titik penting yang menandakan bahawa zaman k0nflik perbezaan agama di Tanah Suci bukan lagi faktor utama ketegangan ini. Negara Israel sendiri sudah tidak layak lagi untuk dikenali sebagai ‘negara Yahudi’ seperti awal penubuhannya dahulu.

Dakwaan ini adalah kukuh berikutan dasar perkauman Israel tidak hanya mensasarkan rakyat Arab Palestin sebagai mangsa penind4san, penduduk Kristian dan Yahudi sendiri sering ditind4s melalui pelbagai cara, bezanya adalah, hanya bangsa Palestin yang dirampas tanah mereka.

Israel, statusnya sama sahaja seperti negara-negara ‘Islam’ moden yang lain seperti Turki, Syria, atau Indonesia, bezanya, Israel negara dengan penduduk Yahudi sebagai kaum majoriti, tetapi Israel adalah sebuah negara sekular yang didominasi oleh gerakan politik nasionalis Israel yang kita kenali sebagai Zionis, bahkan pada hari ini sudah tidak ada sebarang keistimewaan khusus untuk agamawan Yahudi di dalam perlembagaan Israel.

Oleh kerana dasar yang diterapkan Israel terhadap Palestin lebih bersifat perkauman dan penind4san ekonomi yang terancang, ia menonjolkan ciri-ciri pelampau kapitalis yang jelas.

Jadi tidak hairan lah, mengapa gerakan-gerakan pembebasan di Palestin kebanyakannya berfahaman kiri, sedar tidak sedar, parti-parti Komunis di Palestin kian menonjol. Patut lah China yang menind4s Muslim Uyghur pun menyokong Palestin, semuanya berputar di landasan yang sama sahaja.

Tetapi bukan itu isu pokok sekarang, kita baru saja memahami bahawa krisis Israel-Palestin tidak lagi mendorong lebih banyak sinagog dan masjid dibuka atau diroboh, krisis ini sedang melahirkan lebih banyak pecahan ideologi politik, kumpulan mil1tan dan kelonggaran politik demokrasi terpaksa diperbanyakkan.

Tetapi satu-satunya asas kepada entiti politik Israel tidak pernah terkesan sejak awal penubuhan negara itu, ideologi Zionis sudah seabad lebih bertapak dan telah berdekad-dekad menerima kecaman antarabangsa kerana penind4san yang keji terhadap bangsa yang lebih lemah dari mereka. namun apa yang dunia boleh lakukan?

Sebenarnya, Zionis lah kunci utama segala ket3gangan dirantau tersebut. Tanpa perlu wujudnya Zionis, orang Arab Muslim, Kristian dan Yahudi mampu hidup bersama dibawah satu bumbung berabad lamanya, terutamanya semasa era Uthmaniyyah. Jadi, jika Zionis yang menjadi punca, maka tidak salah untuk difikirkan bahawa hanya dengan mvsnahnya Zionisme, barulah keamanan sebenar dapat diraih.

Gerakan Zionis dilahirkan kesan dari pengalaman sosio-politik dan ekonomi tertentu oleh kaum Yahudi di Barat, khususnya di Eropah, yang berkaitan dengan politik dan wacana anti-Semitik dan anti-Yahudi pada akhir abad ke-19 dan awal abad ke-20.

Segala kebencian dan permvsuhan terhadap orang-orang Yahudi ketika itu tidak pernah ada kaitan langsung samada dengan orang Arab di Palestin atau bahkan dunia Islam secara umumnya. Namun, kesan akibatnya turut dirasai di sana.

Theodor Herzl, pengasas gerakan Zionis, mengakui dalam bukunya yang terkenal “Der Judenstaat” pada tahun 1896 bahawa penyelesaian untuk masalah yang mereka gelar sebagai “Persoalan Yahudi” harus disele saikan di luar Eropah. Selanjutnya, dia juga setuju bahawa untuk menyelesaikan masalah ini, ia mungkin hanya boleh dilakukan melalui kerangka antarabangsa.

Tidaklah salah untuk mengatakan bahawa Herzl dan Zionisme berjaya menyelesaikan persoalan Yahudi di Eropah, namun gerakan tersebut semakin lama semakin menyimpang dari tujuan asalnya dan menimbulkan ‘Persoalan Yahudi’ yang baru di dunia Muslim, khususnya di Palestin.

Setelah keputusan penghijrahan besar-besaran ke Tanah Suci telah dibuat, Herzl menyeru usaha penolakan terhadap diskr1min4si kaum dan menyeru kesamarataan yang lengkap di antara orang-orang Arab Palestin dan orang-orang Yahudi dalam bukunya “Altneuland” pada tahun 1902.

Selain itu, dia mendedikasikan dua bab dalam buku ini untuk mengkritik sikap intoleransi Yahudi terhadap Palestin dan berkeras untuk menolak idea bahawa hanya orang Yahudi yang berhak tinggal di Palestin.

Namun pada hari ini, Zionisme adalah penyebab dan dalang kepada k0nflik yang berulang-ulang di Palestin kerana k0nflik ini tidak pernah wujud sebelum penubuhan gerakan Zionis pada tahun 1897. Atau dalam kata yang mudah, penubuhan gerakan Zionis di Barat dan kesan-kesan dari kegiatan ketenteraannya di Palestin adalah penyebab utama k0nflik Israel-Palestin.

Pertubuhan pengg4nas mil1tan Yahudi seperti Irgun, Haganah dan Lehi membuka jalan kepada penubuhan negara Israel di Palestin. Organisasi pengg4nas ini melakukan pembvnuhan besar-besaran, sab0taj, ser4ngan terhadap lapangan terbang, landasan kereta api dan infrastruktur awam, dan peristiwa Nakba, pengusiran atau pelarian majoriti Arab Palestin (sekitar 700,000) di kalangan penduduknya yang dianggap sebagai benc4na oleh orang Palestin dan lain-lain.

Lebih jauh lagi, melalui penubuhan Israel, organisasi pengg4nas ini dan pemimpin mereka diserap ke dalam struktur kerajaan Israel. Contohnya seperti kumpulan Haganah, yang kemudiannya menjadi akar kepada Angkatan Pertahanan Israel. Kegiatan pengg4nas ini tidak hanya ditujukan kepada rakyat Palestin tetapi mereka juga menentang Mandat British di Palestin.

Sebagai contoh, pengeb0man Hotel King David pada tahun 1946 di Jerusalem adalah salah satu ser4ngan besar pengg4nas yang paling awal dalam sejarah moden di Timur Tengah.

Oleh itu, pertama sekali, terdapat keperluan untuk melabel Zionisme dan institusi-institusinya sebagai rasis, lebih-lebih lagi sebagai gerakan pengg4nas, ia bertujuan untuk memudahkan pendapat awam digerakkan bagi menentangnya, yang akan membantu dalam menjatuhkan gerakan tersebut.

Mencari jalan keluar dari k0nflik ini pada dasarnya harus dimulakan dengan persoalan tentang bagaimana hendak menggulingkan Zionisme. Kita semua perlu setuju bahawa, seruan kepada penggulingan Zionisme seharusnya tidak menunjukkan bahawa ia adalah seruan anti-Semitik atau anti-Yahudi.

Sebaliknya, sejarah membuktikan bahawa Palestin atau mana-mana dunia Islam seperti Empayar Uthmaniyyah contohnya, sentiasa menjadi tempat paling selamat bagi orang-orang Yahudi jika hendak dibandingkan dengan bagaimana mereka ditind4s di Barat.

Dalam sejarah, Khilafah Uthmaniyyah telah memayungi kaum Yahudi dan Kristian untuk hidup bersama-sama dibawah sayapnya, bahkan pemerintah Islam di Istanbul pernah beberapa kali menyelesaikan k0nflik berd4rah yang sering tercetus di antara kaum Yahudi dengan Kristian. Hari ini, Palestin terus menjadi model hidup berdampingan yang hebat di antara umat Islam, Kristian dan Yahudi.

Sekarang, jika seseorang bertanya di mana mahu memulakan proses ini, di sinilah para sarjana, media dan aktivis harus mulai berfikir secara efektif mengenai k0nflik di Palestin. Di satu pihak, perlunya menghadapi ideologi Zionis di semua peringkat sebagai perkauman etnik-agama yang menimbulkan diskr1min4si tulen terhadap rakyat Palestin.

Sebagai contoh, anda adalah seorang Palestin yang mempunyai keluarga di Jerusalem, anda bahkan tidak diizinkan mengunjungi kota Jerusalem, sementara seorang Yahudi Ethiopia yang lahir di Ethiopia, bukan hanya berhak untuk mengunjungi kota itu, tetapi bahkan menetap di dalamnya.  Di satu sudut yang lain, adalah sangat penting untuk menghadapi institusi politik dan kewangan Zionis kerana peranan mereka dalam menyokong projek dan ideologi Zionis.

Pada 10 November 1975, Resolusi 3379 Perhimpunan Agung Pertubuhan Bangsa-Bangsa Bersatu berusaha untuk menentang perkauman Zionisme. Resolusi ini menetapkan bahawa “Zionisme adalah suatu bentuk rasisme dan diskr1min4si antara kaum” dan ia mengutuk gerakan tersebut dan menganggapnya sebagai ancaman kepada keamanan dan keselamatan dunia.

Ia juga menyeru semua negara untuk menentang Zionisme. Namun, Israel menjadikan pembatalan resolusi ini sebagai prasyarat untuk mengambil bahagian dalam Persidangan Perdamaian Madrid, dan dengan demikian ia dibatalkan pada tahun 1991.

Sebenarnya, pembatalan Resolusi 3379 ini mencerminkan kejatuhan moral di peringkat antarabangsa, terutamanya memandangkan Zionis terus mengamalkan diskr1min4si perkauman, sudah tentu ia tidak pernah mengurangkan tingkah laku pengg4nas atau penind4sannya.

Menjatuhkan Zionisme tidak hanya akan menyelesaikan k0nflik di Palestin, di mana penj4jahan Zionis perlu berakhir, tetapi juga membolehkan rakyat Palestin mendapatkan kembali hak asasi manusiawi mereka, seperti hak mereka untuk pulang ke tanah air, hak bergerak bebas tanpa ratusan pusat pemeriksaan di mana-mana di antara bandar dan desa mereka dan dengan muktamad mencapai ke arah hak menentukan nasib sendiri untuk Palestin.

Kejadian seperti tiga p3rang agresif sebelum ini dalam 10 tahun terakhir di Semenanjung Gaza, yang menyebabkan ribuan mangsa Palestin, dan bahkan pengiktirafan Presiden Amerika Syarikat, Donald Trump terhadap ‘Jerusalem’ sebagai ibu kota Israel, harus membawa kita kembali untuk fokus kepada tujuan asal  pendudukan haram Palestin, yang merupakan gerakan Zionis.

Oleh itu, usaha secara kolektif untuk memadamkan fahaman Zionisme di peringkat pemerintahan, organisasi bukan kerajaan dan individu tidak boleh terbatas dan hanya bergantung kepada rakyat Palestin semata-mata, tetapi merupakan tanggungjawab seluruh dunia dan kuasa-kuasa besar yang pernah merebut tanah bersejarah itu.

Jika pengasas Israel dan Zionisme sendiri pernah terlintas untuk mendapatkan Palestin melalui pendekatan p3rang, Theodor Hezrl tidak perlu bersusah payah menebalkan muka mahu menghadap Sultan Abdülhamid II namun tidak pernah diperkenankan, bahkan cubaan untuk merasuah Sultan menggunakan hadiah berupa teknologi mesin taip yang mempunyai karakter Arab juga tidak perlu dilakukan.

RUJUKAN:

Fadi Zatari Herzl’s heritage of Zionism still triggers conflicts


5 Parti Politik Terbesar Dunia

Seminggu dua ini politik negara kita masih hangat, terutama pergolakan politik dalam Parti Peribumi Bersatu Malaysia atau BERSATU. Di antara blok Perdana Menteri, Tan Sri Muhyiddin Yasin dan bekas Perdana Menteri, Tun Dr. Mahathir.

Tahukah anda, bilangan ahli BERSATU tersangatlah kecil berbanding parti-parti politik besar dunia. Jadi apakah lima parti politik terbesar dunia?

1.Bharatiya Janata Party (180 Juta Ahli)

Bharatiya Janata Party (BJP) atau Indian People’s Party merupakan parti pemerintah kerajaan India sekarang. BJP merupakan dua parti utama negara India selain daripada Indian National Congress (INC). Perdana Menteri India, Narendra Modi juga berasal daripada parti BJP.

BJP berasal daripada Bharatiya Jana Sangh (BJS) yang ditubuhkan pada 1951 oleh Syama Prasad Mukherjee. Pada tahun 1977, BJS bergabung dengan beberapa parti membentuk gabungan parti politik Janata Party dan mengalahkan INC tetapi hanya bertahan selama tiga tahun sahaja.

Pada tahun 1980, Janata Party dibubarkan dan parti politik baru iaitu BJP ditubuhkan. Walaupun pada peringkat awal BJP kalah teruk pada pilihanraya umum India 1984, BJP telah berkembang dan akhirnya dapat mengalahkan seteru utamanya INC dalam pilihanraya 2014 dan 2019. Satu gerakan telah digerakkan untuk menambah bilangan ahli BJP dan ia telah membuahkan hasil.

Dengan keahlian lebih 180 juta ahli pada 2019 membuatkan BJP parti politik terbesar ahlinya dalam dunia.

2. Communist Party of China (90+ Juta Ahli)

Communist Party of China (CPC) adalah pengasas dan pemerintah kerajaan People’s Republic of China sekarang. Selepas BJP, CPC adalah parti kedua teramai ahli dalam dunia dengan bilangan lebih kurang 90 juta ahli. CPC ditubuhkan pada 1921 oleh Chen Duxiu and Li Dazhao. CPC ditubuhkan atas inspirasi Revolusi Rusia dan atas semangat prinsip Marxism-Leninism.

Setiausaha Agung CPC ialah Xi Jinping yang juga merupakan Presiden China semenjak tahun 2013. Dengan perkembangan baik pengaruh geopolitik dan ekonomi China membuatkan beberapa pakar menyebut Xi Jinping adalah pemimpin China yang paling berpengaruh semenjak Mao Zedong.

CPC akan mengadakan National Party Congress (NPC) setiap lima tahun untuk menentukan polisi parti dan pemilihan Central Committee. Central Committee dianggotai oleh sekitar 370 anggota termasuk menteri, pegawai kanan, pemimpin wilayah, dan pegawai tentera.

Central Committee bertindak seolah ‘board of director’ CPC dan akan diberi mandat memilih Politburo yang terdiri daripada 25 orang ahli. Politburo Standing Committee pula satu majlis tertinggi dalam CPC dan peranan serta bilangan ahlinya boleh berubah mengikut keadaan. Politburo Standing Committee buat masa sekarang terdiri daripada 7 ahli dan tertinggi ialah Setiausaha Agung iaitu Xi Jinping sendiri.

China moden yang dipimpin oleh CPC sering diibaratkan sebagai ‘naga yang sudah terjaga’ dengan kekuatan ekonomi, teknologi dan ketenteraan yang dilihat hampir setanding dengan ‘polis dunia’ United States of America. Pengaruh China-Rusia sering dianggap ancaman oleh Amerika dan negara Barat Pro-Amerika membuatkan lebih ramai rakyat China yakin dengan kepimpinan CPC.

3. Democratic Party (45+ Juta Ahli)

Parti Democratic adalah antara parti politik tertua di dunia yang telah diasaskan pada 1828 oleh Andrew Jackson. Di Amerika Syarikat, dua parti utama adalah Democratic dan Republican. Antara tokoh yang dilahirkan dalam Democratic ialah Franklin D. Roosevelt , John F. Kennedy, Barrack Obama, Hillary Clinton, Bill Clinton, Joe Biden.

Untuk Pilihanraya Presiden Amerika, yang dijangka akan diadakan pada November 2020, Democratic diwakili oleh Joe Biden untuk menentang Donald Trump, Presiden Amerika Syarikat sekarang.

Ideologi parti Democratic ialah moden liberalism yang memperjuangkan kesaksamaan sosial dan ekonomi dan juga mendokong perjuangan hak LGBTQ, penjagaan alam sekitar, universal healthcare, dan beberapa lagi kempen seperti kebenaran penjualan marijuana dan pendidikan percuma.

4. Indian National Congress (40+ Juta Ahli)

Indian National Congress (INC) atau sering disebut Congress adalah parti tertua di India iaitu ditubuhkan pada 1885. Sejarah INC dan negara India sangat dekat kerana INC antara tujuan penubuhannya ialah menuntut kemerdekaan India daripada British.

Pada era 1920-an, INC dengan kepimpinan Mahatma Gandhi adalah penggerak utama dalam usaha memerdekakan India dan gerakan anti-kolonial British. Sejarah lama INC juga telah menyaksikan sendiri kemerdekaan India dan pemisahan wilayah Pakistan daripada India atas sebab konflik agama Islam-Hindu.

Selepas kemerdekaan India pada 1947, INC menjadi parti dominan yang telah berjaya memenangi pilihanraya India dan telah memerintah India lebih kurang 54 tahun. INC semakin merosot dalam dua pilihanraya sebelum ini dan kalah pada 2014, 2019 kepada seterunya BJP pimpinan Modi.

Walaubagaimanapun, INC tetap menjadi parti kedua terbesar di India dan keempat terbesar di dunia dengan ahli lebih 40 juta orang.

5. Republican Party (33+ Juta Ahli)

Parti Republican atau disebut juga Grand Old Party (GOP) adalah parti Donal Trump, Presiden Amerika Syarikat yang penuh kontoversi. Republican sebuah parti kedua terbesar di USA dan kelima terbesar di dunia dengan ahli lebih 33 juta orang.

Antara Presiden terkenal yang menang di atas tiket Republican ialah Abraham Lincoln, Theodore Roosevelt, Richard Nixon, Ronald Reagan, George W. Bush dan Donald Trump.

Ketika isu perhambaan orang berkulit hitam yang kebanyakan dibawa daripada Afrika, Republican antara yang menentang konsep perhambaan atau ‘slavery’ ini. Di bawah kepimpinan  Abraham Lincoln iaitu presiden pertama Republican, perhambaan telah dihapuskan pada tahun 1865.

Ideologi Republican pada abad 21 lebih kepada konservatif Amerika yang menyokong pengurangan cukai, pengawalan lebih ketat kepada pendatang asing, pelaburan lebih banyak kepada ketenteraan dan ‘free market capitalism’.

Walaupun bilangan ahli Republican lebih sedikit daripada parti Democratic, Republican telah menguasai kerusi Presiden, majoriti di Senat U.S dan majoriti di negeri-negeri Amerika buat masa ini.

RUJUKAN:


Pemakaian Bangsa Korea Zaman Dinasti Joseon

Fesyen pada zaman Dinasti Joseon? Pasti ramai
yang tertanya-tanya, benarkah sudah wujud suatu perkembangan fesyen pada
Dinasti Joseon ini? Dan, apakah pula yang dimaksudkan dengan fesyen tersebut?
Artikel ini akan mengupas serba sedikit mengenai fesyen lelaki dan wanita pada
zaman Dinasti Joseon, yang merangkumi hiasan kepala dan fesyen rambut, pakaian
serta perhiasan yang digayakan pada waktu tersebut serta simbolik yang
terselindung di sebaliknya.

Era Dinasti Joseon ini merupakan suatu era
yang mengaplikasikan fahaman Neo-Confucianism sebagai agama dan ideologi rasmi
mereka. Nae-oe, iaitu salah satu prinsip dalam Confucian yang menyentuh
aspek kesederhanaan, telah menekankan suatu perbezaan yang jelas antara peranan
golongan lelaki dan wanita, yang membawa kepada suatu gaya hidup wanita yang
hanya dilingkungi oleh kehidupan mereka di sekitar kawasan rumah mereka sahaja.

Berpegang kepada prinsip inilah, maka fesyen
yang digayakan oleh lelaki dan wanita pada zaman Dinasti Joseon mempunyai
perbezaan yang cukup jelas, yang mana pada waktu itu, golongan lelaki adalah
bebas untuk keluar dan bergerak ke mana sahaja, manakala golongan wanita pula
tidak mempunyai kebebasan untuk bergerak sebegitu. Atas sebab inilah, asas bagi
pakaian golongan lelaki yang dihasilkan pada waktu itu adalah sebagai pakaian
luar (outdoor) yang terdiri daripada topi rasmi, kot atau baju serta
kasut. Sementara itu, bagi pakaian wanita pula, ia dihasilkan dengan
menggunakan lebih banyak indoor items, contohnya seperti jeogori
(upper garments) dan chima (skirt).  Kebiasaannya, jeogori dan chima
yang dihasilkan bagi wanita yang lebih banyak duduk di rumah mereka ini akan
dihiasi dengan pelbagai material serta warna yang menarik.

Melihat kepada peranan pakaian serta
perkembangan fesyen pada Dinasti Joseon, apa yang jelas ialah pakaian golongan
wanita berfungsi dalam melindungi diri mereka daripada leelaki asing.
Contohnya, seperti hiasan kepala (headgear) yang dikenakan oleh wanita
pada waktu itu, ia bukanlah dikenakan semata-mata kerana cuaca yang sejuk
ataupun sebagai hiasan untuk kecantikan mereka, namun ia sebenarnya bagi
melindungi wajah mereka apabila keluar daripada rumah. Antara hiasan kepala
yang dikenakan bagi melindungi wajah wanita ini ialah sseugaechima atau jangot,
yang merupakan sejenis veil.

Hiasan Kepala (headgears/headdresses)

Kebanyakan hiasan kepala yang digayakan pada
Dinasti Joseon ini sebenarnya banyak dipengaruhi oleh dinasti sebelumnya
seperti Zaman Tiga Kerajaan dan Dinasti Goryeo, serta turut dipengaruhi oleh
dinasti dari China. Berikut merupakan antara hiasan kepala yang dikenakan oleh
golongan wanita dan lelaki pada Dinasti Joseon, merangkumi semua kelas sosial
yang ada pada waktu itu.

Jangot ini merupakan sejenis kain yang digunakan
bagi menutupi kepala golongan wanita pada Dinasti Joseon. Perkataan jangot
ini yang bermaksud kain yang panjang (long cloth), merupakan gabungan
daripada perkataan Cina, iaitu jang yang bererti panjang dan perkataan
Korea, iaitu ot yang bererti kain. Jangot pada asalnya ialah kain
yang digunakan oleh lelaki iaitu dipanggil sebagai jang-eui, tetapi
wanita mula menggunakannya sebagai pakaian luar pada awal zaman Dinasti Joseon.

Jang-eui yang digayakan ini mula menjadi suatu item
fesyen yang popular dalam kalangan wanita atasan, sehinggalah Yang Seongji
(1415–1482), iaitu seorang sarjana dan penulis telah mengemukakan bantahannya
kepada Raja Sejo bagi menghalang golongan wanita daripada menggunakan jang-eui
kerana ia adalah bertentangan dengan prinsip Confucian yang telah menggariskan
perbezaan ketara antara pakaian wanita dan lelaki. Ini adalah kerana jang-eui
ini pada asalnya ialah pakaian untuk golongan lelaki pada waktu itu. Meskipun
undang-undang cuba untuk menghalang amalan penggunaan jangot ini, namun
ia tetap menjadi pakaian luar (overcoat) yang popular dalam kalangan
wanita Joseon sehingga abad ke-17, dan akhirnya bertukar menjadi pakaian yang
menutupi kepala (headdress) para wanita pada pertengahan abad ke-18 yang
berfungsi bagi melindungi badan serta wajah mereka.

Bagi wanita muda, warna jangot yang biasa mereka gunakan ialah biru
atau hijau bagi fabrik luar, dan ungu untuk garisan bagi kain tersebut.
Manakala, bagi wanita yang lebih tua, jangot yang mereka gayakan
kebiasaannya diperbuat daripada kain linen berwarna putih yang khusus untuk
musim panas, serta sutera asli untuk musim sejuk.

Jeonmo merupakan sejenis topi yang kebiasaannya dipakai oleh golongan
gisaeng iaitu penghibur wanita. Kerangka bagi topi ini diperbuat daripada
buluh, dan ia ditutupi dengan kain atau kertas yang dihiasi dengan pelbagai
corak dan motif. Jeonmo ini jarang sekali digayakan oleh golongan wanita
terhormat atau kelas atasan kerana ia adalah simbolik kepada fesyen yang
ditonjolkan oleh golongan wanita kelas bawahan yang biasanya bekerja sebagai
penghibur.

Gat adalah istilah rasmi bagi topi yang dipakai oleh lelaki Joseon.
Kebiasaannya, gat ini diperbuat daripada bulu kuda yang mana kerangka bagi topi
ini diperbuat daripada buluh, dan mempunyai bentuk yang bulat. Warna gat
biasanya adalah hitam, kecuali bagi baekrip, iaitu topi khas berwarna
putih yang dipakai untuk majlis berkabung akibat kematian dan sebagainya.

Bagi golongan lelaki kelas atasan dan terhormat (noblemen), gat yang
digayakan oleh mereka dipanggil sebagai heungnip, yang dipakai pada
setiap hari untuk pelbagai urusan yang mereka jalankan.  Saiz heungnip yang digayakan oleh
golongan lelaki terhormat ini adalah lebih besar berbanding heungnip
yang digayakan oleh lelaki kelas pertengahan Dinasti Joseon. Sementara itu,
bagi golongan lelaki kelas bawahan yang kebanyakannya bekerja sebagai petani
atau penjaja biasa, topi atau gat yang mereka gunakan dipanggil sebaga paeraengi,
iaitu sejenis topi yang diperbuat daripada buluh.

Samo merupakan sejenis topi yang dipakai khusus oleh golongan menteri serta
para pegawai kerajaan yang berkhidmat di istana Joseon. Samo ini boleh
dikatakan sebagai topi rasmi yang harus mereka gayakan apabila berada di istana
untuk bertemu raja dan membuat perbincangan bersama menteri yang lain. Jika
berada di luar dan tidak bertugas, maka para pegawai ini akan mengenakan heungnip
seperti yang digayakan oleh golongan atasan yang lain.

Pakaian

Secara dasarnya, apabila menyebut mengenai
pakaian Joseon atau pakaian Korea, hanbok merupakan simbol utama yang mewakili
kesemua fesyen pakaian di Joseon, dan Korea pada masa kini. Malah, ramai
sarjana menganggap hanbok sebagai suatu item yang menggambarkan gaya serta
semangat kebangsaan masyarakat Korea. Hanbok adalah salah satu asas dalam
pembentukan masyarakat Korea pada hari ini yang menunjukkan kesinambungan
budaya mereka sejak beribu-ribu tahun yang lalu.

Dalam Dinasti Joseon, komponen asas kepada hanbok
tradisional adalah baju bahagian atas (jeogori) dan kain bahagian bawah
(chima bagi wanita dan baji bagi lelaki). Jeogori (top)
ini adalah terma asas yang digunakan bagi menunjukkan pakaian bahagian atas
bagi lelaki dan wanita. Secara tipikalnya, jeogori ini terdiri daripada
pakaian seperti blouse atau jaket dengan bahagian hadapan yang longgar dan
terbuka, serta berlengan panjang.

Bagi bahagian bawah, ia dipanggil sebagai chima
bagi skirt yang dipakai oleh golongan wanita. Chima ini adalah skirt
panjang, yang beralun dan longgar, manakala pada bahagian atas chima ini
terdapat waistband atau kain panjang dan lebar yang digunakan untuk
menutup bahagian dada wanita. Sementara itu, bagi golongan lelaki pula, pakaian
bawahnya dipanggil sebagai baji yang bermaksud seluar. Baji ini adalah
seluar yang longgar dan besar bertujuan untuk memberi keselesaan bagi lelaki
sewaktu mereka duduk dan berjalan. Baji ini akan diikat untuk
mengetatkan bahagian buku lali dan pinggang.

Komponen tambahan bagi hanbok ini adalah
pemakaian jubah luar atau kot luar yang dipanggil sebagai po yang mana
ia boleh digayakan oleh lelaki dan wanita bergantung kepada cuaca serta majlis
atau acara yang mereka hadiri. Bentuk asas bagi po untuk lelaki dan
wanita ini adalah sama seperti jeogori, namun, po ini adalah lebih
panjang sehingga ada yang mencecah ke lutut. Jenis fabrik serta warna po
yang digunakan adalah pelbagai bergantung kepada kelas sosial masyarakat Joseon
pada waktu itu.

Dinasti Joseon telah menyaksikan banyak
perubahan yang dilakukan dalam menggayakan hanbok, yang mana pada pertengahan
zaman Joseon, jeogori yang dipakai adalah lebih tinggi daripada paras
pinggang, dan pada akhir abad ke-19, jeogori yang dipakai ini semakin
pendek dengan mencecah paras dada. Pada zaman pemerintahan Jepun, golongan
wanita Joseon cuba untuk mengadaptasikan gaya hanbok yang baru, dengan lebih
moden, di mana mereka menggayakan chima (skirt) yang lebih pendek dengan
jeogori berwarna putih. Dan sejajar dengan peralihan zaman inilah,
pemakaian hanbok semakin dilupakan oleh masyarakat, dan kini hanya dipakai untuk
perayaan tertentu serta bagi menghadiri majlis dan keramaian yang khas sahaja.

Perhiasan

Umumnya, pada era Joseon ini, pemakaian
perhiasan seperti cincin dan aksesori lain hanyalah dibenarkan untuk golongan
atasan sahaja dan wanita kebanyakan hanya dibenarkan memakai perhiasan jika
mereka melangsungkan perkahwinan sahaja. Ini kerana falsafah dan fahaman
Confucian telah melarang penggunaan aksesori seperti subang, rantai leher dan
gelang tangan yang begitu popular pada dinasti sebelumnya (Goryeo dan Zaman
Tiga Kerajaan). Oleh sebab inilah, maka perhiasan yang lebih popular pada zaman
Dinasti Joseon ialah cincin serta norigae iaitu sejenis hiasan yang
dipakai pada hanbok.

Perhiasan yang paling popular pada zaman
Dinasti Joseon ini ialah cincin, di mana ia biasanya dipanggil sebagai jihwan.
Secara asasnya, terdapat dua jenis cincin yang biasa digunakan pada era Joseon
ini, iaitu panji dan garakji. Cincin jenis panji
kebiasaannya dipakai oleh wanita bujang yang mana mereka memakainya bertujuan
menunjukkan bahawa mereka masih belum berkahwin.

Garakji pula membawa erti ‘sepasang cincin besar’ yang mana ia terdiri daripada
sepasang cincin yang diperbuat daripada besi dan batu permata, bergantung
kepada kelas sosial masing-masing. Garakji ini hanya digunakan oleh
wanita yang telah berkahwin sahaja, di mana secara simboliknya ia membawa makna
keharmonian bagi pasangan suami isteri dalam sesebuah ikatan perkahwinan
berdasarkan fahaman Confucian. Apabila seseorang suami meninggal dunia, salah
satu daripada cincin tersebut akan dikebumikan bersama suami, manakala sebentuk
lagi cincin akan disimpan oleh isteri, sehinggalah dia meninggal dunia, sebagai
suatu tanda kesetiaan antara mereka.

Jenis-jenis cincin pada zaman Dinasti Joseon
ini juga turut dipengaruhi oleh musim, di mana cincin emas adalah untuk musim
sejuk, cincin perak untuk musim panas dan cincin jed untuk musim luruh. Bagi
musim bunga, dikatakan bahawa para wanita akan memakai cincin yang tercantik
yang mereka miliki kerana ia adalah musim di mana bunga-bunga sedang berkembang
dengan cantik.

Norigae ialah sejenis aksesori yang digunakan
bagi mencantikkan atau menyerlahkan lagi pemakaian hanbok bagi golongan wanita
Joseon. Meskipun tujuan asalnya ialah sebagai penyeri bagi hanbok, namun,
norigae ini sebenarnya mempunyai fungsi lain dalam kehidupan seharian, di mana
ia juga boleh digunakan sebagai pouch, bekas jarum akupunktur dan
lain-lain lagi. Corak dan bentuk yang ditonjolkan melalui norigae ini secara
simboliknya menunjukkan kegembiraan, harapan serta kehidupan yang dilalui oleh
pemakainya.

Kesimpulan

Perkembangan fesyen Dinasti Joseon yang
meliputi pakaian, hiasan kepala serta perhiasan masyarakatnya adalah bukti kepada
identiti kebangsaan mereka yang sekaligus membentuk budaya pemakaian sehingga
ke hari ini. Meskipun era Joseon ini banyak dipengaruhi oleh fahaman Confucian
yang turut merangkumi etika pemakaian dalam kehidupan mereka, namun, ia tidak
menjadi penghalang bagi golongan lelaki dan wanita pada zaman itu untuk
menggayakan pelbagai jenis hiasan dan hanbok dengan fabrik dan warna menarik
sesuai dengan kelas sosial masing-masing.

Rujukan

Cho, S. (2016). The
Ideology of Korean Women’s Headdresses during the Choson Dynasty. Fashion
Theory, 7419, 1–19.

Kwon, Y. J., &
Lee, Y. Y. (2015). Traditional Aesthetic Characteristics Traced in South Korean
Contemporary Fashion Practice. Fashion Practice, 7(2), 153–174.

Lynn, H. G. (2004).
Fashioning Modernity: Changing Meanings of Clothing in Colonial Korea. Journal
of International and Area Studies, 11(3), 75–93.

Park, G. Y. (2014).
Androgyny of Sword Dance Costumes in the Joseon Dynasty of Human Ecology. International
Journal of Human Ecology, 15(2), 23–31.


Trump Mahu Indonesia Pula Bersahabat Dengan Israel

Saudara sesama Islam. Ayat ini hanya tiga perkataan sahaja. Namun kesannya membentuk geopolitik dunia. Persengketaan antara Israel dan Palestin berlaku sepenuhnya di Timur Tengah.

Tempiasnya walau bagaimanapun mempengaruhi negara-negara Islam di Asia Tenggara. Sehingga hari ini, Malaysia, Brunei dan Indonesia tidak menjalinkan hubungan diplomasi bersama Israel. Kerana saudara sesama Islam.

Amerika Syarikat dan China masing-masing sudah berpeluang dalam pertumbuhan pantas. Sekarang kedua-dua negara ini semakin perlahan, menimbulkan persoalan “giliran siapa selepas ini?”

Boleh jadi giliran Indonesia sebenarnya. Susah, tetapi mungkin… kerana Indonesia berjaya mengekalkan kestabilan politik meskipun dengan populasi besar.

Indonesia mahu membangunkan ekonomi. Indonesia mahu keluar daripada belenggu kemiskinan. Indonesia mahu berjaya.

Selama 20 tahun, ekonomi Indonesia menikmati pertumbuhan konsisten antara 4.9 hingga 6.2 peratus.

Dalam tempoh itu, KDNK Indonesia melonjak daripada AS$165 bilion ke AS$1.042 trilion. COVID-19 walau bagaimanapun telah mengubahkan segalanya.

Seperti biasa, golongan susah paling terkesan disebabkan dibuang kerja, dipotong gaji dan perniagaan perlahan (Maulia & Damayanti, 2020). Ada pemandu teksi terpaksa berkongsi secawan mi segera dengan anaknya.

Jadi Indonesia seolah-olah tidak dapat bersorak kegembiraan, meskipun hampir berjaya meminang Amazon, Google dan Tesla.

Kedatangan gergasi ini memang baik untuk ekonomi. Namun kesusahan rakyat hanya akan menyebabkan bantahan dan demonstrasi. Jadi White House mempunyai solusi.

Legasi Seorang Itik Tempang

Amerika Syarikat telah mengadakan sebuah pilihan raya pada 3 November 2020. Keputusan pilihan raya tersebut berpihak kepada Joe Biden, yang menewaskan Presiden Donald J. Trump.

Pihak Mahkamah Agung dan Dewan Pemilihan telah mengesahkan keputusan pilihan raya ini. Tinggal hanya ratifikasi daripada Kongres Amerika Syarikat, yang akan berlangsung pada 6 Januari 2021.

Melihat realiti ini, Trump memang tiada harapan.

Beliau telah menjadi seorang pemimpin yang bakal berundur (lame duck leader). Biden mendapat semua perhatian, kerana akan mengambil alih.

Jadi sekarang ini, Trump hanya perlu menggilap legasinya. Angin geopolitik telah beralih di Timur Tengah. Dunia Arab sudah tidak lagi bersengketa dengan Israel, seperti dahulu.

Siri pep3r4ngan terbuka tidak berjaya membvnvh Israel. Kemudian Dunia Arab menggunakan kaedah p3r4ng dingin, pun tidak berjaya.

Dengan Iran semakin menjadi masalah, Dunia Arab dan Israel mula menormalisasikan hubungan diplomasi.

Perkara ini berlaku mungkin kerana bangsa Arab sudah tidak lagi melihat negara mereka tewas dalam pep3r4ngan. Anak muda sekarang dilahirkan selepas pep3r4ngan terakhir bersama Israel. Jadi fikrah politik sudah berlainan.

Dan Amerika Syarikat sebagai negara paling berpengaruh sekali lagi memainkan peranan.

Dulu Jimmy Carter berdiri dengan Anwar Sadat dan Menachem Begin apabila Mesir menjadi negara pertama mengnormalisasi hubungan dengan Israel.

Sekarang Trump berdiri dengan Abdullah Zayed al-Nahyan dan Benjamin Netanyahu apabila UAE menjadi negara ketiga mengnormalisasikan hubungan dengan Israel.

Ada ironi menarik di sini. Carter dan Trump kedua-duanya memimpin sepenggal kerana kalah dalam pilihan raya.

Trump dilihat ingin memanfaatkan baki beberapa minggu di White House.

Beliau menjadi saksi normalisasi hubungan antara Israel dan UAE serta Bahrain. Morocco dan Sudan juga menyertai normalisasi ini. Sekarang Trump mahu negara terbesar umat Islam iaitu Indonesia.

Membeli Normalisasi

Siri normalisasi ini sangatlah penting untuk Washington D.C. Bukan mudah untuk membawa dua mµsµh ke meja perbincangan, apatah lagi bersetuju. Bill Clinton sendiri mendidih sambil menµmbµk meja kerana Yasser Arafat enggan menyokong cadangan perdamaian (Morris, 2002).

Tetapi siri normalisasi ini jelas hanya merapatkan hubungan antara Israel bersama Dunia Arab… bukannya Dunia Islam.

Jika Indonesia menormalisasikan hubungan dengan Israel, legasi Trump memang sah: merapatkan hubungan Dunia Islam dengan Israel.

Jadi White House mempunyai tawaran buat Jakarta. Iktirafkan Israel dan nikmati suntikan AS$2 bilion (Bloomberg, 2020).

Setakat ini tawaran ini hanyalah perkongsian daripada Adam Boehler, yang mengetuai sebuah agensi kerajaan White House.

Tetapi dengan jelas Amerika Syarikat sedang menggunakan wang sebagai umpan untuk memancing Indonesia.

Sama ada berjaya atau tidak, hanya masa akan menentukan. Jakarta masih nekad menyokong Palestin dalam hal ini (Shofa & Wahyuni, 2020).

Ini mungkin jawapan terakhir buat White House, membuktikan bahawa siri normalisasi hanyalah penampan Dunia Arab terhadap mµsµh geopolitik baru iaitu Iran.

RUJUKAN:

Bloomberg. (2020, Disember 22). US dangles billions for Indonesia normalizing ties with Israel. Al Jazeera.

Maulia, E., & Damayanti, I. (2020, Disember 23). (ditapiskan) stalls Indonesia’s push to escape middle-income (ditapiskan). The Financial Times.

Morris, B. (2002, Mei 23). Arafat didn’t negotiate – he just kept saying no. The Guardian.

Shofa, J.N., & Wahyuni, N.C. (2020, Disember 14). Indonesia denies in talks with Israel. Jakarta Globe.


Sa’pe – Muzika Dari Alam Mimpi

GEMERSIK alunan muziknya boleh membuai sesiapa sahaja yang mendengarnya.  Telahan lagi ia semakin mendamaikan sekiranya berlatarbelakangkan persekitaran seperti hutan yang begitu dekat dengan alam.  Begitulah istimewanya satu peralatan muzik tradisional yang menjadi sebahagian daripada identiti Kaum Orang Ulu di Borneo.

Sa’pe atau sapeh atau sampet atau sampeh atau sape bermaksud “memetik dengan jari” mengikut dialek Kaum Orang Ulu merupakan sebuah alat muzik dari jenis kordofon yang berbentuk seperti gambus panjang bertali empat.  Jika diperhalusi dari segi pembuatan, badan sa’pe itu sendiri kebiasaannya menggunakan keseluruhan batang pokok iaitu dari jenis pokok jokuvang dan boleh mencecah sehingga satu meter panjang.  Dek kerana ianya menjadi sebahagian daripada identiti Kaum Orang Ulu jadi tidaklah menghairankan sekiranya sa’pe akan dihiasi dengan ukiran-ukiran bermotifkan Orang Ulu dan diwarnakan dengan rona merah mahupun hitam.

Sehingga ke saat ini masih belum ada jawapan yang tepat dimanakah sebenarnya sa’pe ini berasal memandangkan setiap etnik seperti Kenyah, Kayan, Kelabit dan banyak lagi iaitu yang menjadi pembentuk Kaum Orang Ulu mempunyai jalan ceritanya tersendiri berkenaan dengan sa’pe.  Misalnya untuk etnik Kenyah mempercayai bahawa sa’pe itu berasal dari Long Nawang, Kabupaten Bulungan, Kalimantan Tengah iaitu antara wilayah perbatasan Sarawak/Kalimantan yang mana populasinya didominasi oleh Kaum Orang Ulu (The Upriver People) dari dahulu sehingga sekarang.

Berbicara dari konteks asal bermulanya Sa’pe ini juga bagi etnik Kenyah mempercayai bahawa aspirasi untuk membuat alat muzik ini bermula dari alam mimpi.  Suatu waktu dahulu dikatakan ada seorang petani anak Kenyah yang lelah selepas membanting tulang di humanya seharian sehingga akhirnya beliau terlelap di pondok yang didirikan di humanya.  Ketika lena di peraduan itulah beliau bermimpi akan  gambaran satu peralatan muzik di samping sayup-sayup kedengaran bisikan suara yang mengarahkannya untuk mencari kayu andau iaitu satu pokok yang sentiasa menjadi tempat untuk burung enggang membuat sarang.

Tersentak dengan mimpi yang pelik ini membuatkan petani itu bangun dari lenanya lantas berfikir sejenak apakah cerita di sebalik mimpi tersebut.  Atas kepercayaannya bahawa alam sedang menunjukkan sesuatu maka diceritakan petani ini lantas masuk ke hutan dan mencari apa yang dimaksudkan oleh mimpi tersebut.  Kemudian berdasarkan kepada gambaran dari dalam mimpi itu jugalah beliau membuat sa’pe pada ketika itu.

Sa’pe sudahpun siap sepenuhnya cuma petani itu langsung tidak tahu menggunakannya melainkan hanya memetik tali pada sa’pe mengikut rasa hatinya.  Dan terjadilah sesuatu yang tidak diduga apabila pada malam-malam seterusnya, si petani didatangi dengan mimpi-mimpi yang seolah-olah mengajar beliau untuk bermain sa’pe dengan lagu-lagu yang mengasyikkan jiwa.  Acapkali setiap kali bangun dari tidur sebelah paginya, si petani akan mula memetik sa’pe dihadapan isterinya yang sakit di rumah panjang mereka berdasarkan mimpinya semalam.

Hendak dijadikan cerita setiap kali si petani mengalunkan lagu-lagu dari sa’penya nescaya isterinya yang sakit memberikan tindakbalas yang begitu memberangsangkan. Akhirnya lama kelamaan si isteri yang tidak mampu bangun sebelumnya sudah mula cergas seperti biasa.  Melihat kepada impaknya itulah, si petani mempercayai bahawa sang pencipta sebenarnya menghadiahkan sa’pe kepadanya untuk menyembuh isterinya yang sakit.

Bagi etnik Kayan pula amat berlainan ceriteranya namun masih lagi berkisar dengan alam mimpi.  Menurut kepercayaan orang Kayan, aspirasi untuk membuat sa’pe itu datangnya dari cerita seorang pemuda anak kayan yang sedang berperahu menyelusuri sungai di Borneo.  Sungai itu pula mempunyai jeram berbatu-batu yang memungkinkan aliran airnya teramat deras dan sekiranya tidak handal mengawal perahu nescaya akan karam.

Nasib tidak menyebelahi beliau pada hari itu kerana tersilap langkah akhirnya perahunya karam hingga melanggar sebongkah batu yang besar.  Beliau pula telah terhumban sehingga tersangkut di karangan.  Dalam keadaan nyawa-nyawa ikan dan separuh sedar itulah diceritakan si pemuda kayan tersebut mendengar alunan nada-nada indah dari hutan dan sungai.  Terpesona dengan gemersik alunan itu akhirnya setelah pemuda tersebut sedar dan kembali ke kampungnya telah membuat satu alat muzik seakan-akan bentuk perahu.  Berkat kesungguhannya juga menyaksikan pemuda kayan itu mampu mengilhamkan alunan-alunan yang indah dengan berinspirasikan alam semulajadi.

Sa’pe bukanlah hanya satu alat muzik yang tujuannya hanya untuk suka-suka sebaliknya ia seolah-olah satu media muzik yang suci di dalam kepercayaan Kaum Orang Ulu.  Kerana itulah si pemain dan sa’penya dituntut di ketika acara Dayung iaitu acara untuk mengubati orang sakit iaitu mengkhusus kepada orang yang memiliki Abuh atau makhluk ghaib di dalam dirinya.  Selain itu ianya juga menjadi muzik iringan di ketika Talima atau Syair-syair kuno etnik Kayan didendangkan.

Sesuai dengan peredaran zaman, sa’pe dari satu alat muzik tradisional yang mendapat penghormatan sebagai alat muzik utama di dalam acara-acara tertentu akhirnya sekarang sudah melangkaui batas waktu.  Sa’pe juga dari hanya mempunyai dua tali pada asalnya untuk dipetik sudah mempunyai empat tali sekarang.  Dari tradisional ianya juga sudah dimodenkan dengan adanya pembuatan sa’pe elektrik.  Jika dahulu sa’pe mungkin hanya dimainkan di rumah-rumah panjang Kaum Orang Ulu namun sekarang sa’pe dengan alunan muziknya sudah mempunyai kelas tersendiri di dunia antarabangsa.

Jika dahulu adalah menjadi pantang untuk yang berjantina perempuan memegang atau memainkan sa’pe namun sekarang ianya juga turut mengeluarkan pemain sa’pe wanita bertaraf dunia seperti Alena Murang, seorang anak Kelabit yang berjaya membawa sa’pe ke kelasnya tersendiri apabila menjadi pemain sa’pe wanita tunggal yang mengiringi pertunjukan fesyen dunia di Paris, Perancis.  Namanya sebaris dengan pemain sa’pe lelaki handalan yang sudah menempa nama di peringkat antarabangsa seperti Lan E Tuyong, Jerry Kamit serta ramai lagi.

-HB-

#KamekSayangSarawakBah!

Kredit gambar: Alena Murang by Sarawak Tourism

Rujukan:

Dari Mana Asal Muasal Musik “Sape”. https://adisalakokayaan.wordpress.com/2014/09/29/dari-mana-asal-mula-alat-musik-sape/

Sape – Star online, 1st June 2011. https://www.thestar.com.my/travel/malaysia/2011/06/01/sape/

The Sape. http://asianitinerary.com/the-sape/

A life Built On Music and Art – Alena Murang, Borneo Post 15 June 2015. https://seeds.theborneopost.com/2015/06/18/a-life-built-on-music-and-art-alena-murang/